***Монгол Улсын Их Хурлын 2013 оны намрын ээлжит чуулганы***

 ***Төрийн байгуулалтын байнгын хорооны 2014 оны 01 дүгээр сарын***

 ***14-ний өдөр (Мягмар гараг)-ийн хуралдааны гар тэмдэглэл***

 Байнгын хорооны дарга А.Бакей ирц, хэлэлцэх асуудлын дарааллыг танилцуулж, хуралдааныг даргалав.

 Ирвэл зохих 19 гишүүнээс 13 гишүүн ирж, 68.4 хувийн ирцтэйгээр хуралдаан 14 цаг 30 минутад Төрийн ордны “А“ танхимд эхлэв. Үүнд:

 *Чөлөөтэй:* Н.Алтанхуяг, Н.Батцэрэг, Л.Цог, Г.Уянга;

 *Тасалсан:* Су.Батболд, Б.Наранхүү.

 Хэлэлцэх асуудалтай холбогдуулан Улсын Их Хурлын гишүүн С.Баярцогт гуравдугаар асуудлыг Төсвийн байнгын хороогоор хэлэлцсэний дараа Төрийн байгуулалтын байнгын хороо хэлэлцэх нь зүйтэй гэсэн санал хэлж, Улсын Их Хурлын гишүүн А.Бакей тайлбар хэлэв.

 ***Нэг. Монгол Улсын Засгийн газрын тухай хуульд өөрчлөлт оруулах тухай, Монгол Улсын Их Хурлын тухай хуульд өөрчлөлт оруулах тухай хуулийн төслүүд*** *(Монгол Улсын Ерөнхийлөгч Ц.Элбэгдорж өргөн мэдүүлсэн хуулийн төсөл, анхны хэлэлцүүлэг).*

Хэлэлцэж буй асуудалтай холбогдуулан Монгол Улсын Ерөнхийлөгчийн Хуулийн бодлогын зөвлөх Ч.Өнөрбаяр, Төрийн байгуулалтын байнгын хорооны ажлын албаны зөвлөх О.Тунгалаг, Ж.Бямбадулам нар байв.

 Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалт явуулав.

 **А.Бакей:** -Улсын Их Хурлын гишүүн Д.Эрдэнэбатын гаргасан, Улсын Их Хуралд аль ч нам, эвсэл олонхын суудал аваагүй бол Засгийн газрын бүрэлдэхүүний 3-ны 2-оос ихгүй олонх бүрдсэн тохиолдолд 50-иас илүүгүй хувь нь Улсын Их Хурлын гишүүний ажил, албан тушаалыг хавсарч болно.

 Улсын Их Хурлын гишүүн Ч.Сайханбилэг, М.Энхболд, М.Батчимэг, Р.Бурмаа, С.Дэмбэрэл нарын тавьсан асуултад Улсын Их Хурлын гишүүн Д.Эрдэнэбат, С.Бямбацогт, Р.Гончигдорж нар хариулж, тайлбар хийв.

 Улсын Их Хурлын гишүүн Ж.Батзандан, Р.Бурмаа нар санал хэлэв.

 **А.Бакей:** -Улсын Их Хурлын гишүүн Р.Бурмаагийн санал, Улсын Их Хурлын гишүүн Д.Эрдэнэбатын гаргасан саналыг салгаж тус тусад нь хураахаар болов.

 **А.Бакей:** -Улсын Их Хуралд аль ч нам, эвсэл олонхын суудал аваагүй бол Засгийн газрын бүрэлдэхүүний 3-ны 2-оос ихгүй нь Улсын Их Хурлын гишүүний ажил албан тушаалыг хавсарч болно.

 Дээрх саналтай холбогдуулан Улсын Их Хурлын гишүүн Р.Гончигдорж, Ч.Сайханбилэг Д.Эрдэнэбат нар санал хэлэв.

 **А.Бакей:** -1.Улсын Их Хурлын гишүүн Р.Гончигдоржийн гаргасан, олонхтой, олонхгүй гэж ялгах гэсэн саналыг дэмжиж байгаа гишүүд гараа өргөнө үү.

 Зөвшөөрсөн 4

 Татгалзсан 10

 Бүгд 14

 Гишүүдийн олонхын саналаар дэмжигдсэнгүй.

2.Улсын Их Хурлын гишүүн Засгийн газрын бүрэлдэхүүний 50-иас илүүгүй хувь нь Улсын Их Хурлын гишүүний ажил, албан тушаалыг хавсарч гүйцэтгэж болно гэсэн саналыг дэмжиж байгаа гишүүд гараа өргөнө үү.

 Зөвшөөрсөн 12

 Татгалзсан 2

 Бүгд 14

 Гишүүдийн олонхын саналаар дэмжигдлээ.

 3.Улсын Их Хурлын гишүүн С.Батболд, Су.Батболд, М.Энхболд, С.Бямбацогт нарын гаргасан, Монгол Улсын Засгийн газрын тухай хуульд өөрчлөлт оруулах тухай хуулийн төсөлд заасан 20 дугаар зүйлийн 1-д “Ерөнхий сайд Улсын Их Хурлын гишүүний ажил, албан тушаалыг хавсарч болно, мөн Үндсэн хуулийн 29 дүгээр зүйлийн 1-д зааснаар Улсын Их Хурлын гишүүн нь Засгийн газрын ерөнхий чиг үүргийн яамны сайдын албан тушаалыг хавсарч болно” гэж өөрчлөн найруулах гэсэн саналыг дэмжиж байгаа гишүүд гараа өргөнө үү.

Дээрх саналтай холбогдуулан Улсын Их Хурлын гишүүн С.Дэмбэрэл, С.Баярцогт, С.Бямбацогт, Д.Лүндээжанцан, М.Энхболд, М.Батчимэг, Р.Бурмаа, С.Батболд, Р.Гончигдорж нар санал хэлэв.

 Зөвшөөрсөн 6

 Татгалзсан 8

 Бүгд 14

 Гишүүдийн олонхын саналаар дэмжигдсэнгүй.

 4.Улсын Их Хурлын гишүүн С.Батболд, Су.Батболд, М.Энхболд, С.Бямбацогт нарын гаргасан, Хуулийн хэрэгжих хугацааг 2014 оны 7 дугаар сарын 1-нээс мөрдөж эхлэх гэсэн саналыг дэмжиж байгаа гишүүд гараа өргөнө үү.

 Дээрх саналтай холбогдуулан Улсын Их Хурлын гишүүн С.Бямбацогт, М.Энхболд, Д.Лүндээжанцан нар санал хэлэв.

 Зөвшөөрсөн 5

 Татгалзсан 9

 Бүгд 14

 Гишүүдийн олонхын саналаар дэмжигдсэнгүй.

 5.Улсын Их Хурлын гишүүн Р.Гончигдоржийн гаргасан, Хуулийг 2016 оны Улсын Их Хурлын ээлжит сонгуулийн дүнд байгуулагдсан Улсын Их Хурал бүрэн эрхээ хэрэгжүүлж эхэлсэн өдрөөс эхлэн дагаж мөрдөнө гэсэн саналыг дэмжиж байгаа гишүүд гараа өргөнө үү.

 Зөвшөөрсөн 8

 Татгалзсан 6

 Бүгд 14

 Гишүүдийн олонхын саналаар дэмжигдлээ.

 Дээрх санал дээр Улсын Их Хурлын гишүүн С.Бямбацогт цөөнх болов.

 6.Улсын Их Хурлын гишүүн М.Батчимэгийн гаргасан, үндсэн чиг үүргийн яамдын сайд нар Улсын Их Хурлын гишүүн байна гэсэн заалт нэмж оруулъя гэсэн саналыг дэмжиж байгаа гишүүд гараа өргөнө үү.

 Зөвшөөрсөн 11

 Татгалзсан 3

 Бүгд 14

 Гишүүдийн олонхын саналаар дэмжигдлээ.

 7.Улсын Их Хурлын тухай хуульд өөрчлөлт оруулах тухай хуулийг буцаах саналыг дэмжиж байгаа гишүүд гараа өргөнө үү.

 Дээрх саналтай холбогдуулан Байнгын хорооны зөвлөх О.Тунгалаг тайлбар хийв.

 Зөвшөөрсөн 9

 Татгалзсан 5

 Бүгд 14

 Гишүүдийн олонхын саналаар дэмжигдлээ.

 **А.Бакей:** -Монгол Улсын Засгийн газрын тухай хуульд өөрчлөлт оруулах тухай, Монгол Улсын Их Хурлын тухай хуульд өөрчлөлт оруулах тухай хуулийн төслүүдийн анхны хэлэлцүүлгийг Улсын Их Хурлын чуулганы нэгдсэн хуралдаанд оруулж хэлэлцүүлэхийг дэмжиж байгаа гишүүд гараа өргөнө үү.

 Зөвшөөрсөн 11

 Татгалзсан 3

 Бүгд 14

 Гишүүдийн олонхын саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн Р.Гончигдорж Улсын Их Хурлын чуулганы нэгдсэн хуралдаанд танилцуулахаар тогтов.

 ***Уг асуудлыг 15 цаг 50 минутад хэлэлцэж дуусав.***

 ***Хоёр. Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хууль болон Монгол Улсын Их Хурлын чуулганы хуралдааны дэгийн тухай хуулийн зарим заалтыг хэрэгжүүлэх арга хэмжээний тухай Улсын Их Хурлын тогтоолын төслүүд*** *(Улсын Их Хурлын гишүүн А.Бакей С.Бямбацогт нар өргөн мэдүүлсэн хуулийн төслүүдийг нэгтгэсэн, эцсийн хэлэлцүүлэг).*

Хэлэлцэж буй асуудалтай холбогдуулан Төрийн байгуулалтын байнгын хорооны зөвлөх О.Тунгалаг, Ж.Бямбадулам нар байв.

 Тогтоолын төслийн талаар Улсын Их Хурлын гишүүн А.Бакей тайлбар хийж танилцуулав.

 Танилцуулгатай холбогдуулан Улсын Их Хурлын гишүүн С.Батболд, Д.Эрдэнэбат, С.Бямбацогт нар санал хэлэв.

 **А.Бакей:** -Хуулийн төслийг төсөл санаачлагчид татаж авсан тул уг асуудлыг хэлэлцэх шаардлагагүй гэж үзэв.

 ***Уг асуудлыг 16 цаг 00 минутад хэлэлцэж дуусав.***

 ***Гурав. “Шууд ардчилал, иргэдийн оролцоотойгоор дамжуулан төсвийн төвлөрлийг сааруулах үндэсний хөтөлбөр батлах тухай” Улсын Их Хурлын тогтоолын төсөл*** *(Монгол Улсын Ерөнхийлөгч Ц.Элбэгдорж өргөн мэдүүлсэн, хэлэлцэх эсэх).*

Хэлэлцэж буй асуудалтай холбогдуулан Монгол Улсын Ерөнхийлөгчийн зөвлөх Ц.Дашдорж, Төрийн байгуулалтын байнгын хорооны зөвлөх О.Тунгалаг, Ж.Бямбадулам нар байлцав.

 Тогтоолын төслийн талаарх танилцуулгыг Ерөнхийлөгчийн зөвлөх Ц.Дашдорж танилцуулав.

 Танилцуулгатай холбогдуулан Улсын Их Хурлын гишүүн С.Баярцогт, С.Батболд, Р.Бурмаа нарын тавьсан асуултад Улсын Их Хурлын гишүүн А.Бакей, ажлын хэсгээс Ц.Дашдорж нар хариулж, тайлбар хийв.

 Улсын Их Хурлын гишүүн М.Батчимэг, С.Баярцогт, Р.Гончигдорж нар санал хэлэв.

 **А.Бакей:** -”Шууд ардчилал, иргэдийн оролцоотойгоор дамжуулан төсвийн төвлөрлийг сааруулах үндэсний хөтөлбөр батлах тухай” Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанд оруулж хэлэлцүүлэхийг дэмжиж байгаа гишүүд гараа өргөнө үү.

 Зөвшөөрсөн 11

 Татгалзсан 3

 Бүгд 14

 Гишүүдийн олонхын саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн М.Батчимэг Улсын Их Хурлын чуулганы нэгдсэн хуралдаанд танилцуулахаар тогтов.

 ***Хуралдаан 16 цаг 25 минутад өндөрлөв.***

 ***Тэмдэглэлтэй танилцсан:***

 ТӨРИЙН БАЙГУУЛАЛТЫН

 БАЙНГЫН ХОРООНЫ ДАРГА А.БАКЕЙ

 ***Тэмдэглэл хөтөлсөн:***

 ПРОТОКОЛЫН АЛБАНЫ

 ШИНЖЭЭЧ Д.ЭНЭБИШ

**МОНГОЛ УЛСЫН ИХ ХУРЛЫН 2013 ОНЫ НАМРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ 2014 ОНЫ 01 ДҮГЭЭР САРЫН 14-НИЙ ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **А.Бакей:** -Төрийн байгуулалтын байнгын хорооны хуралдаанд ирвэл зохих гишүүдээс 8 гишүүн хүрэлцэн ирсэн байна. Мөн Гончигдорж гишүүн, Сүхбаатарын Батболд гишүүн, Сундуйн Батболд гишүүн, Сайханбилэг гишүүн нар одоо орж ирж байгаа юм байна. Ирц бүрдсэн учраас Төрийн байгуулалтын байнгын хорооны 2014 оны 1 дүгээр сарын 14-ний өдрийн хуралдаан нээснийг мэдэгдье.

 Ингээд хэлэлцэх асуудлыг танилцуулъя.

 Өнөөдрийн хуралдаанаар 3 асуудал хэлэлцэхээр төлөвлөсөн байгаа. Эхнийх нь. Монгол Улсын Засгийн газрын тухай хуульд өөрчлөлт оруулах тухай, Монгол Улсын Их Хурлын тухай хуульд өөрчлөлт оруулах тухай хуулийн төслүүд байгаа. Монгол Улсын Ерөнхийлөгчөөс өргөн мэдүүлсэн хуулийн анхны хэлэлцүүлэг байна.

 Хоёрдугаарт, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн болон Монгол Улсын Их Хурлын чуулганы хуралдааны дэгийн тухай хуулийн зарим заалтыг хэрэгжүүлэх арга хэмжээний тухай Улсын Их Хурлын тогтоолын төслүүд. Улсын Их Хурлын гишүүн А.Бакей, С.Бямбацогт нар өргөн мэдүүлсэн хуулийн төслүүдийг нэгтгэсэн эцсийн хэлэлцүүлэг.

 Гуравдугаарт, шууд ардчилал, иргэдийн оролцоотойгоор дамжуулан төсвийн төвлөрлийг сааруулах үндэсний хөтөлбөр батлах тухай Улсын Их Хурлын тогтоолын төсөл, Монгол Улсын Ерөнхийлөгчөөс өргөн мэдүүлсэн. Энэ хуулийн хэлэлцэх эсэхийг хэлэлцэхээр оруулж байна.

 Ингээд хэлэлцэх асуудалтай холбогдуулж өөр саналтай гишүүд байна уу. Байхгүй байна.

 **С.Баярцогт:** -Байна. Би 3 дугаар асуудлыг Төсвийн байнгын хороогоор хэлэлцсэний дараа Төрийн байгуулалтын байнгын хороо хэлэлцэх нь зүйтэй гэсэн тийм байр суурьтай байна.

 **А.Бакей:** -За би сая хэлсэн. Би тайлбар хэлээдэхье. 3 дугаар асуудлыг би дахиж уншъя даа. Шууд ардчилал иргэдийн оролцоотойгоор дамжуулан төсвийн төвлөрлийг сааруулах үндэсний хөтөлбөр батлах тухай Улсын Их Хурлын тогтоолын төсөл Монгол Улсын Ерөнхийлөгчөөс өргөн мэдүүлсэн хуулийн төслийн хэлэлцэх эсэхийг.

 Энийг хөтөлбөрийн доторх агуулгыг ингээд уншаад үзэхэд бол дан одоо иргэдийн оролцоог хангах талын өөрөөр хэлбэл Төрийн байгуулалтын байнгын хорооны чиг үүрэгтэй холбоотой асуудал байна. Энэ талаар Төсвийн байнгын хорооны даргатай бас санал солилцсон. Ямар ч гэсэн эхлээд танайх хэлэлцэх эсэхийг нь шийдсэний дараа Төсвийн байнгын хорооноос дүгнэлт гаргаж өгч болноо л гэсэн.

 Ингээд өөр саналтай гишүүд байхгүй бол хэлэлцэх асуудлыг баталъя гэсэн саналтай гишүүд гараа өргөнө үү. Хэлэлцэх асуудлыг баталъя. Гишүүд ээ, Тэмүүжин гишүүн, Батзандан гишүүн, Бурмаа гишүүн, хэлэлцэх асуудлаа. Баярцогт гишүүн хэлэлцэх асуудлаа баталъя гэсэн гишүүд. 10-9. Хэлэлцэх асуудал батлагдлаа.

 Эхний асуудалд оръё.

 Монгол Улсын Засгийн газрын тухай хуульд өөрчлөлт оруулах тухай, Монгол Улсын Их Хурлын тухай хуульд өөрчлөлт оруулах тухай хуулийн төслүүд Монгол Улсын Ерөнхийлөгчөөс өргөн мэдүүлсэн хуулийн анхны хэлэлцүүлгийг хэлэлцэнэ.

 Хэлэлцэж буй асуудалтай холбогдуулан Байнгын хорооны хуралдаанд Монгол Улсын Ерөнхийлөгчийн хуулийн бодлогын зөвлөх Өнөрбаяр оролцож байна. Ингээд хэлэлцэж байгаа хуулийн төсөлтэй холбогдуулж асуух асуулттай гишүүд байна уу. Тийм анхны хэлэлцүүлэг.

 Асуух асуулттай гишүүд байхгүй байна. Асуулт тасаллаа. Хэлэлцэж байгаа хуулийн төсөлтэй холбогдуулж гишүүд зарчмын зөрүүтэй санал гаргаж болно. Хэнд ямар зарчмын зөрүүтэй санал байна вэ. Д.Эрдэнэбат гишүүн, Бямбацогт гишүүн өөр Гончигдорж гишүүн. За Д.Эрдэнэбат гишүүн.

 **Д.Эрдэнэбат:** -Тус хуулийн 20.1.2 дахь өгүүлбэрт дараах зарчмын зөрүүтэй саналын томьёоллыг оруулж байна.

 Улсын Их Хуралд аль ч нам, эвсэл олонхын суудал аваагүй бол Засгийн газрын бүрэлдэхүүний 3-ны 2 нь олонх бүрдсэн тохиолдолд 50 хүртэлх хувь нь Улсын Их Хурлын гишүүний ажил, албан тушаалыг хавсарч болно гэсэн зарчмын зөрүүтэй саналын томьёоллыг гаргаж байна. 50 хүртэлх хувь нь.

 **А.Бакей:** -За энэ би дахиад уншиж танилцуулъя. Улсын Их Хуралд аль ч нам, эвсэл олонхын суудал аваагүй бол Засгийн газрын бүрэлдэхүүний 3-ны 2 нь, олонх бүрдсэн тохиолдолд 50 хүртэл хувь нь.

 **Д.Эрдэнэбат:** -50-иас илүүгүй гэж унших юм байна шүү наадахыг чинь.

 **А.Бакей:** -За 50-иас илүүгүй хувь нь Улсын Их Хурлын гишүүний ажил, албан тушаалыг хавсарч болноо гэсэн ийм одоо заалтыг хуулийн төслийн 2 дахь өгүүлбэр болгож оруулъя гэж Д.Эрдэнэбат гишүүн санал гаргаж байна. Ингээд энэ зарчмын зөрүүтэй саналтай холбогдуулж асуух асуулт байна уу. Асуулт байхгүй байна. Тэгвэл одоо санал хураалгая.

 **С.Бямбацогт:** -2 санал байгаа юмаа. Нэгдүгээрт нь, сая Эрдэнэбат даргын ярьж байгаа Засгийн газрын гишүүд нь 50 хувь гэхээр арай л жаахан их байгаа юм шиг. Бид нар нөгөө давхар дээлтэй байхыг дан дээлтэй болгоё гээд бодлого маань яригдаад байгаа бас харьцангуй бас тэрийг зөв гэж нийгэм ч ярьж байгаа, Улсын Их Хурлын гишүүд ч ярьж байгаа.

 Тийм болохоор хуучин бас яригддаг байсан тэр ерөнхий чиг үүргийн яамд гэж салбарын яамдаас гадна ерөнхий чиг үүргийн яамд. Өөрөөр хэлэх юм бол Хууль зүйн яам, Гадаад харилцааны яам, Сангийн яам гэсэн 3 ерөнхий чиг үүргийн яам байж байгаа.

 Дээрээс нь сүүлд одоо байгаль орчин, ногоон хөгжлийн яам орсон байгаа. 4 яам байдаг. Энэ яамдын сайд нар бол Их Хурлын гишүүний ажлыг бас давхар хийж болох юмаа гэсэн нэг тийм томьёоллоор санал хураалгая гэсэн нэгдүгээр асуудал байгаа юм.

 Хоёрдугаарт нь, том төрөөс ухаалаг төр уруу гэж бид яриад байгаа. Тэгээд энийг заавал одоо 2016 оны 7 сарын 1-нээс биш өнөөдөр 2014 оны 7 сарын 1-нээс аль болох эртхэн шиг ухаалаг төр уруугаа, эрхтэн шиг Монгол Улсаа бас хурдтай, эрчимтэй хөгжүүлэх энэ алхмаа хийгээд явбал яасан юм бэ. 2014 оны 7 сарын 1-нээс энэ давхар дээлээ тайлаад бүгдээрээ дан дээлтэй болцгооё гэсэн асуудлыг бас МАН-ын бүлгээс гаргаж байгаа юм. Ингээд энэ асуудлыг бас Байнгын хорооны хуралд оруулж санал хураалгахаар саналыг бэлдсэн юм. Ингээд саналыг өгье.

 **А.Бакей:** -Гончигдорж гишүүн саналаа тайлбарлая.

 **Р.Гончигдорж:** -Эхлээд саналаа гаргая. Энэ 2 дугаар зүйл хууль хүчин төгөлдөр болох хугацааны тухай асуудал дээр ийм санал гаргаж байгаа юмаа. Энэ хуулийг 2016 оны Улсын Их Хурлын ээлжит сонгуулийн дүнд байгуулагдсан Улсын Их Хурал бүрэн эрхээ хэрэгжүүлж эхэлсэн өдрөөс дагаж мөрдөнө гэсэн ийм өөрчлөлт оруулъя гэж хуулин дээр бол 7 сарын 1 гэсэн хугацаатай байгаа тийм ээ. Ийм саналтай байна.

 **А.Бакей:** -Хугацааны хувьд тийм ээ.

 **Р.Гончигдорж:** -Тийм, хугацааны.

 **А.Бакей:** -За ингээд өөр зарчмын зөрүүтэй саналтай гишүүд байна уу.

 **С.Дэмбэрэл:** -Зарчмын зөрүүтэй асуулт асууж болох уу.

 **А.Бакей:** -За яах вэ энэ зарчмын зөрүүтэй саналаар санал хураалгах явцдаа асууж болно. Тодруулга авч болно. Асуудал бүрээр зарчмын зөрүүтэй асуудал бүрээр санал хураалгаж явуулна шүү дээ. Тэр үед.

 **С.Дэмбэрэл:** -Би одоо нэг хоёр зарчмын, гурван зарчмын зөрүүтэй санал гарчихлаа шүү дээ. Энэний хоёр нь жишээлбэл энэ хоёрынх нэг асуудлыг хоёр янзаар тийм үү. Гончигоо гишүүн, Бямбацогтын хоёр дахь санал нь бас нэг асуудлыг хоёр янзаар тайлбарлаж байгаа байхгүй юу тиймээ. Тэгэхээр энэ талаас нь би асуух гээд байна л даа болох уу.

 **А.Бакей:** -Болноо болно.

 **С.Дэмбэрэл:** -Тэгэхээр нэг эхний санал нь бол Эрдэнэбат гишүүний санал бол энэ Улсын Их Хурлын гишүүн Засгийн газрын гишүүний ажлыг давхар хийж болох тухай асуудлыг үндэслэсэн шалтгаан нь улс төрийн сонгуулийн үр дүнтэй холбож, өөрөөр хэлбэл тодорхой сонгууль, одоо Улсын Их Хурлын сонгуулийн дараа улс төрийн хүчнүүд энэ ямархуу байр суурьтай, ямархуу байр эзэлж байна гэдгээс нь хамааруулаад, тэгээд энэний шалгуураар болгоод, энийг үндэслэл болгоод, энэ асуудлыг 50 хувь хүртэлх гэж оруулж ирсэн.

 Нөгөө зарчмын зөрүүтэй санал дээр нь Бямбацогт гишүүн болохоор Улсын Их Хурлын үр дүнгээр ямар ч байсан үр дүнгээр байгуулагддаг засаглалын бүтэц, засгийн яамдуудын бүтцэд үндсэн болон үндсэн биш салбарын чиг үүрэгтэй гэдгээс нь шалгуур болгоод энийг үндэслэж, оруулж ирсэн байна. Энэ хоёр ийм хоёр өөр үндэслэл байна аа даа. Энэний одоо гол ялгаа яагаад эд нар энэ чиглэл дээрээ харилцан намын бүлгүүд харилцан ярилцаад, ажлын хэсэг гаргаад, энэ дээр тохирч чадсангүй юм бэ дээ гэсэн нэгдүгээр асуудал.

 Хоёрдугаарх нь, Бямбацогт гишүүн, Гончигдорж гишүүн хоёрын бас нэг нь бол 2014 оны 7 сарын 1-нээс, Гончигдорж гишүүний ёсоор бол засвартайгаар 2016 оны 7 сарын 1-нээс гэсэн ийм санал байгаа шүү дээ. Өөрөөр хэлбэл бусад санал. Тэгэхээр 2014 оны 7 сарын 1 гэдгийг үндэслэсэн шалтгаан нь бол би сая сонсохдоо зүгээр ардын аман яриагаар бол дан дээл, давхар дээл гэсэн нэг ийм ойлголтоор орж ирж байна л даа.

 Энэ Их Хурал дээр бол аман яриа ярьдаггүй. Их Хурал дээр бол яг хуулийн үндэслэл ярих ёстой. Тодорхой үндэслэлүүд. Тэгэхээр энийгээ бүр яг албан ёсны үндэслэлээр, дээл хэрэглэлгүйгээр тайлбарлаж өгөөч.

 Гончигдорж гишүүний хувьд бол яагаад болон, Эрдэнэбат гишүүний хувьд бол яагаад 2016 оны 7 сарын 1 гэдгийгээ бас дан болон давхар дээл гэж үг хэрэглэлгүйгээр хууль зүйн болон улс төрийн болон, эдийн засгийн утга талаас нь үндэслэж өгөөч ээ гэсэн ийм нэг асуулт байна.

 Гишүүний хувьд бол би энэ саяны зарчмын зөрүүтэй байр сууриудын хувьд бол надад үндэслэл нь байна. Өөрөө тайлбарлаж хэлэг. Тэгэхдээ энэ бүхний энэ зарчмын зөрүүтэй томьёоллыг санаачилсан хүмүүсийн тайлбарыг нь сонсоод, тэрний дараа би гараа өргөмөөр байна.

 **А.Бакей:** -Баярлалаа. За зарчмын зөрүүтэй санал гаргасан гишүүдээс асууж байгаа юм байна гэж би ойлголоо. Эхлээд Эрдэнэбат гишүүн, дараа нь Бямбацогт гишүүн, дараа нь Гончигдорж гишүүн хариулъя.

 **Д.Эрдэнэбат:** -Би зүгээр Дэмбэрэл гишүүнтэй нэг юман дээр санал нэг байна л даа. Энэ нэг гудамжны яриагаар бид нар энэ төрийн бодлогыг нэг их тэгээд нэг хөнгөхөн шийдээд, тэгээд энэ дээр популист маягийн юм яриад л, энэ төрийг ерөөсөө дан дээлтэй болгочихвол ингээд бүх юм нь сайжраад явчихна, байгаа хэдэн сайд нь солигдчихвол еще сайн сайд нар тавиад яваад байна, төрийн ажил цэгцэрчихнэ гээд ингээд нэг ийм гэнэн ойлголтоор ойлгоод байгаа юм.

 Энэ төрийн тогтолцооны суурь ойлголт шүү дээ. Яг үндсэндээ ярих юм бол. Бүр нарийн ярих юм бол энэ хуулийн, хэрэв энэ хуульд ингэж жижигхэн харагдаж байгаа ганц өгүүлбэр ч гэсэн цаанаа энэ монголын төр хаашаа явах вэ гэдгийг заах гэж байгаа ухагдахууны эх үүсвэр шүү дээ.

 Тийм учраас өнөөдөр энийг нэг олон түмэнд дан, давхар дээлээр ингэж харагдуулж нэг таалагдаж байгаад энэ нэг төрийн тогтолцоог жаахан үймүүлчихье гэдэг ийм бодол байж болохгүй гэж би бодож байгаа. Бүр нарийн ярих юм бол энэ нь өөрөө Үндсэн хуулийн зөрчил уруу аваачих уу, үгүй юу гэдэг асуудал шүү дээ.

 Бүр цаашаа ухаад ярих юм бол энэ улс үндсэн 22 жилийн өмнө баталсан үндсэн хуулийнхаа суурь зарчмаар явах юм уу, өөр зарчмаар явах юм уу гэдгийг шийдээч ээ гэсэн үг шүү дээ.

 Би ойлгохдоо энэ өнөөдөр Монгол Улс үндсэн хуулиндаа парламентат ёсыг тунхагласан улсаа л гэж бид ойлгож байгаа. Парламенттай улс нэг толгойтой байх ёстой. Парламентын болон гүйцэтгэх засаглалын тэнцвэр нь бусад дагалдах хууль, цогц хуулиараа тэнцвэрээ хангаж явах ёстой байхад өнөөдөр энэ тэнцвэрийг хангаагүй байж байж бид нар зүгээр дан, давхар дээлээр гэнэн хандаж, энэ төрийн тогтворгүй байдлын ул суурийг тавьж болохгүй гэж ингэж үзэж байгаа юм.

 Тийм учраас өнөөдөр АН бүлгийнхээ хурлаар энэ хуультай холбоотой цогц хууль намуудын болон сонгуулийн тухай хуулийн асуудлыг ажлын хэсгийг сонссон нь зөв гэж ингэж бид ойлгож байгаа.

 Тийм учраас бид энийг нухацтай авч үзэх ёстой. Бид сонгуулийнхаа хуулинд пропорционал тогтолцоог оруулсан. Пропорционал тогтолцоонд орсноороо холимог системтэй улс төрийн парламент, Засгийн газрыг Улсын Их Хурлаас, Засгийн газрын гишүүн уруу шилжиж болох, түүнийг нөхөн орлуулж болох сонгуулийнхаа эрх зүйн орчныг бүрдүүлж байж энэ тэнцвэртэй орчныг нэгдүгээрт нөхөх ёстой.

 Хоёрдугаарт, хэрвээ гаднаас үл мэдэх хүн төрийн бодлогод орж ирэх юм уу, нэг эсвэл намын суурь бодлого сонгуулийн зарчмаар сонгуульд оролцсон энэ төрийн бодлогыг ойлгосон, өөрөөр хэлбэл олонх болсон намын бодлогод захирагдаж, энийг хэрэгжүүлэх чадвартай боловсон хүчин, ард түмэнд танигдсан боловсон хүчин энэ Засгийн газрын, Их Хурлын гаднах Засгийн газрын бүрэлдэхүүнд орох юм уу гэдэг энэ тогтолцоог бид нар тодорхой болгож байж, энэ асуудлыг шийдэх ёстой юмаа л гэж үзэж байгаа юм.

 Түүнээс биш өнөөдөр бид нар ингээд заавал одоо Засгийн газар Их Хурлын гишүүн байх ёстой гэж дайрч байгаа ухагдахуун ерөөсөө байхгүй. Энийг хийхийн тулд энэ цогц хуулиудыг бүрдүүлэхийн тулд 2016 он хүртэл бид нар бусад хуулиудынхаа суурь холбогдох хуулиудынхаа өөрчлөлтийг хийгээд, зөв гольдрил уруугаа үндсэн хуулиар баталгаажсан парламент ёсынхоо тэнцвэрийг хангах энэ орчин уруу орох ёстой гэсэн ийм байр суурийг л бид нар илэрхийлж байгаа гэдгийг хэлэх нь зөв байх гэж бодож байна.

 **А.Бакей:** -Бямбацогт гишүүн хариулт, тайлбар өгье.

 **С.Бямбацогт:** -Тэгэхээр нөгөө овоо босгоогүй бол шаазгай хаана суух вэ гээд бас ардын үгээр ярьчихъя даа тэгвэл. Яагаад энэ асуудлыг ярьж байгаа вэ гэхээр ерөөсөө л болохгүй байна, Улсын Их Хурлын гишүүн, Засгийн газрын гишүүний албыг давхар хашдаг нь буруу юм байна гэдгийг олон жил бид нар ярьж байгаа. Тэгээд үнэхээр болохгүй байгаа учраас энд цэг тавих ёстой гээд Монгол Улсын Ерөнхийлөгч Монгол Улсын төрийн тэргүүн нь хууль санаачлаад оруулаад ирсэн. Энийг бол Улсын Их Хурлын гишүүд бүгд дэмжиж байгаа. Бүгд дэмжиж байгаа.

 Ганцхан яагаад заавал 2016 оны 7 сарын 1-нээс мөрдөх гээд байгаа юм бэ. Буруу юм бол буруугаа хурдан засъя, алдаагаа хурдан засаад эртнээс энэ асуудлаа шийдээд явчихъя гэдэг байдлаар бид асуудалд хандаж байгаа. Яагаад болохгүй байгааг хууль зүйн талаас нь тайлбарлах гэж оролдъё л доо.

 Өнөөдөр Үндсэн хуульд заасны дагуу Монгол Улсын Их Хурал бол төрийн эрх барих дээд байгууллага, дээд байгууллага. Гэтэл хууль тогтоох байгууллага дээр нь гүйцэтгэх засаглал маань гараад суучихсан, хуулийг хэрэгжүүлдэг, хуулийг хэрэгжүүлэх ёстой Засгийн газар маань өнөөдөр Улсын Их Хурлыг хөтөлдөг болчихсон байгаа. Засгийн газрын 17 гишүүн Улсын Их Хурлын гишүүний ажлыг давхар хашдаг. Орж ирээд өөрсдөө хууль боловсруулж, хууль санаачилж оруулж ирчихээд эргүүлээд тэрийгээ Улсын Их Хуралд орж ирээд санал хураагаад өөрсдөө батлуулаад явчихдаг.

 Хуулийг хэрэгжүүлж, хуулийнхаа хэрэгжилтийг Улсын Их Хуралд тайлагнах үүрэгтэй мөртлөө тэрийгээ тайлагнадаггүй, өөрөө өөртөө дүн тавиад, өөрөө өөртөө хариуцлага тооцох асуудал байхгүй гээд өөрсдийнхөө алдаа дутагдлаа нуугаад хаацайлаад явчихдаг. Ийм л болчихоод байж байгаа.

 Улсын Их Хурлын гишүүн, сайд, дээрээс нь хоёр, гурван Байнгын хорооны гишүүн гээд нэг хүнд ахадсан олон ачааг энэ гишүүд чинь үүрч байна шүү дээ. Ажлаа хийж дийлэхгүй байна шүү дээ. Өнөөдөр Монгол Улсын нийгэм, эдийн засгийн байдал бас нэлээн хүндрэлтэй байгаа. Хүнд байгаа, ард иргэдийн амьдрал доройтож байна. Хэтэрхий олон давхар ачаа үүрчихсэн, би давхар дээл, дан дээл, би давхар дээлийг дан болгоё гэж байгаа.

 Тэгвэл давхар дээлэн дээрээ нэмээд бүр хантааз өмсчихсөн байна шүү дээ. Хэтэрхий одоо тэр өмссөн хувцас албан тушаал тэр ачаандаа энэ сайд нар чинь түүртэж байна шүү дээ. Хийж чадах чадахаа, үүрэх үүрэх ачаагаа үүрээд л явъя л даа.

 Тэр үндсэн хуульд заасныхаа дагуу хууль тогтоох эрх мэдлээ нэг хэсэг нь гүйцэтгээд явъя, гүйцэтгэх хуулийг хэрэгжүүлэх үүргээ нэг хэсэг нь биелүүлээд явъя. Энэ үндсэн хуульд заасан зарчмаа л хэрэгжүүлээ гэж байгаа. Энийг буруу гэж хэн ч ярихгүй байгаа. Ганцхан хугацааны хувьд 2016 он хүртлээ одоо ухаалаг биш бодлогогүй төртэй явъя, 2016 он хүртэл данхайсан том төртэй байя. Өнөөдрөөс 2014 оноос хэрэггүй ээ гээд хойш нь тавиад байгаа нь яагаад байгаа юм. Албан тушаалтайгаа зууралдаад байгаа асуудал биш үү, мөн үү.

 Тийм учраас одоо МАН-ын бүлэг хурал дээрээ ярьсан. Энэ асуудлыг заавал тэгж 2016 оны 7 сарын 1-нээс гээд яриад яах вэ. 2014 оны 7 сарын 1-нээс мөрдөөд явъя бас бололцоо боломж байна, хугацаа байна. Холимог системээр сонгууль явдаг болсон, жагсаалтаар орсон гишүүд маань гишүүнээсээ татгалзаад сайдаа хийж болно, эсвэл тэр жагсаалтад байгаа нэр дэвшсэн хүмүүсээсээ сайдын албан тушаалд Улсын Их Хуралд ороогүй хүмүүсээсээ сонгоод явах бололцоо байж байгаа. Ийм одоо олон талаар гарц бол байж байгаа.

 Ерөнхий чиг үүргийн гэж ярьж байгаагийн хувьд заавал тэр 17 гэдэг юм уу хэдэн яамтай байгаа тэр нь 50 хувь нь хэрвээ олонх бүрдээгүй бол 3-ны 2 гэдэг чинь үндсэндээ 66 хувь нь сайд байх ярьж байна л даа. Нөгөө давхар дээлээ тайлъя гэж ярьж байгаа нь зөв гэсэн мөртлөө буцаагаад энэ зарим нь давхар дээлтэй байх ёстой, зарим нь дан дээлтэй байх ёстой. Зарим нь Засгийн газрын гишүүн, Улсын Их Хурлын гишүүн Засгийн газрын гишүүний ажлыг давхар хийе гэж байгаа юм.

 Энэ дээр бас нэг бодлого байх ёстой. Бодлогын яамдаа ерөнхий чиг үүргийн яамд маань давхар бас Улсын Их Хурлын гишүүний ажлыг бас давхар хийж болох юмаа гэж үзэж байна. Бид бас ярьсан, энэ үүднээсээ саналыг гаргасан юмаа.

 **А.Бакей:** -Баярлалаа. За Гончигдорж гишүүн.

 **Р.Гончигдорж:** -Баярлалаа. Эхлээд би өөрийнхөө саналыг тайлбарлая. Сонгуулийн тухай хуульд зарим давшгүй хүчин зүйлүүд бий болсон үед сонгууль хойшлогдож болдог ийм нөхцөл байдлууд бий. Тийм учраас тэр үеийн цаг үеийг бид мэдэхгүй байна. 7 сарын 1 гэж Монгол Улсын Ерөнхийлөгч бодохдоо бол сонгууль болоод сонгуулийн дараа Улсын Их Хурал бүрэн эрхээ эхлээд, тэгээд Засгийн газрыг бүрдүүлэх тухай асуудал ярьж эхлэхэд энэ хууль хүчин төгөлдөр байх ёстой гэсэн тийм хугацаагаар тооцоолсон.

 Тэгвэл энийг саяны хүчин зүйл байж болзошгүй гэдэг хүчин зүйлийг үндэслээд хугацаагий нь бол 2016 оны ээлжит сонгуулийн дараачаар бүрдсэн Улсын Их Хурлын бүрэн эрх эхэлмэгц энэ хуулийг дагаж мөрдөнөө гэж цаад агуулгаар нь бол оруулах нь зүйтэй гэсэн ийм саналтай байна.

 Хоёрдугаарт нь бол бид нар ер нь зүгээр хууль тогтоогчид янз янзын олон түмний дунд байдаг хэллэгийг хэрэглэж болно л доо. Тэр хэллэгийг маань энгийн иргэд, энгийн утгаар нь ойлгоод, энэ нь санаатайгаар хууль эрх зүйн шинж чанараас нь холдуулж, тэгээд тэрэн дээр нь тоглох популист тоглоом хийх боломжийг бол бүрдүүлдэг нь харамсалтай.

 Би бас адилхан нэг ардын дуу хэлж болно шүү дээ. Дан дээлтэй гарсан юмсан даараа болов уу, яагаа бол гэж. Болно шүү дээ тэгж хэлж мөн үү дээ тийм. Тэр чинь сүүлийн өгүүлбэр нь илүү тохиромжтой байгаа байхгүй юу. Өөрөөр хэлэх юм бол бид нар гадна талаас нь бүхэлд нь байгуулчихсан, хөөрхий энэ засаг маань тогтох юм болов уу, үгүй юм болов уу гэж зовж байгаа үг байхгүй юу. Мөн үү дээ. Агуулгаараа бол энэ нь илүү тохиромжтой.

 **С.Бямбацогт:** -Бямбацогт хэлэхээр буруу болчихдог, Монгол Улсын төрийн тэргүүн хэлэхээр зөв болдог маш ухаантай үг болчихдог. Бямбацогтын хэлсэн үг болохоор тийм тэнэг үг болчихдог бас ийм байж болохгүй л дээ. Би хэлээгүй шүү, тэр төрийн тэргүүн хэлсэн үг шүү.

 **Р.Гончигдорж:** -Би өөрийг чинь. Яг энэ агуулгаар нь би хэлж байгаа юм нэгдүгээрт.

 Хоёрдугаарт, хууль эрх зүйн талаас нь гэж байна. Хууль эрх зүйн нэг зарчим бий. Мөн үндсэн хуулиар тогтоогдсон зарчим бий бас. Юу вэ гэхээр зэрэг энийг бид нар энэ Ардын Намынхны хэлж байгаагаар одоо хүчин төгөлдөр болох нь Засгийн газар огцорно. Гэтэл Засгийн газрыг хууль гаргаж огцруулдаг тийм үндсэн хуулийн эрх зүйн орчин байхгүй.

 Тийм учраас Монгол Улсын Ерөнхийлөгч энийгээ мэдэж байгаа, мэдэхийн сайнаар мэдэж байгаа учраас хугацаа бол дараагийн шинэ Засгийн газар бүрдүүлэхэд энийг баримталнаа гэсэн ийм баримтлалтай юм шүү. Тийм учраас энийг бас тийм өөр агуулгаар нь бол тоглож наргих бол хэрэггүй ээ. Өөр агуулгаар нь бол тодорхой зорилгыг биелүүлэхэд ашиглах гэж оролдох хэрэггүй ээ. Ийм л байр суурийг хэлж байна.

 **А.Бакей:** -Сайханбилэг гишүүн.

 **Ч.Сайханбилэг:** -За би МАН-ын бүлгийн даргаас асуух гэсэн юмаа товчхон асуулт. Одоо таны хэлсэн бүх зүйл үнэн гээд бодъё. Тэгээд үнэхээр яарч байгаа юм байна. Өнөө маргаашгүй л хурдхан шилжчихье гээд байгаа юм байна шүү дээ. Тэгээд яагаад дуртай шийдвэрээ гаргаж болох боломжтой байсан 2000 онд энэ асуудлаа шийдээгүй юм бэ. Танай намын бүлэг.

 **А.Бакей:** -Бямбацогт гишүүн.

 **С.Бямбацогт:** -Тэр үед одоо би парламентын гишүүн байсангүй. Гэхдээ бас 1996-2000 онд зүгээр сонссоноор тийм үү, уншсанаар бол нэлээд асуудал үүсэж байсан. 2000 онд тэр чинь Ардчилсан холбоо эвсэл засгийн эрх барьж байхдаа энэ үндсэн хуулийн дор дордуулсан гэж яригддаг 7 өөрчлөлт орсон гэж ярьдаг аа. Тэр үед шийдэгдсэн асуудал. Тэгээд тэр процесс маань өнөөдөр явсаар байгаад амьдралын тийм цаг хугацааны явцад, амьдрал баян өдийд ирсэн юм байх аа.

 Тэгээд өнгөрсөн энэ чинь бол 2008 оноос эхлээд л яригдсан шүү дээ. Тэгээд тэр бол үндсэндээ бол таныг Их Хурлын гишүүн байх үед энэ Улсын Их Хурлын гишүүн Засгийн газрын гишүүнийг давхар хашиж болно гэсэн хууль гарсан. Тэрийг засаж чадахгүй явсаар өдий болчихож, одоо л бид ухаан орж засах гэж байгаа юм гэж би ойлгож байна.

 **А.Бакей:** -Тодруулах юм уу.

 **Ч.Сайханбилэг:** -Тэгье. Бямбацогт гишүүн өнөөдөр бол бүхэл бүтэн парламентад суудалтай намын бүлэг даргалаад ингээд институт том үүрэг гүйцэтгэж байгаа хүн. Institution бол санамж бол ийм богино байж болохгүй ээ. 2000 онд та бол сонгогдсон сонгогдоогүй гэдэг асуудал шал өөр асуудал. Зүгээр бүхэл бүтэн ийм том улс орны хариуцлагатай намын бүлгийн дарга өөрөө бол бодлогоо зөв тээгээд явж байх ёстой.

 2000 оны үндсэн хуулийн дордуулсан 7 өөрчлөлт гэдэг. Энэ бол дахиад нөгөө сая таны нэг дууны үг, Гончигдорж даргын хэлээд байдаг шиг ийм дууны үгнүүдтэй холбоотой асуудал, ийм уянгын халилтай асуудал бишээ. Дордуулсан 7 өөрчлөлт гэдэгтэй бол санал нийлдэггүй. Энэ бол өөр сэдэв. Хамгийн наад талынх нь жишээ нь авахуулаад Их Хурлын олонх ямар ирцээр бүрдэх вэ. 39-өөр бүрдэх үү, 51-ээр бүрдэх үү гээд асуудлууд байдаг юм.

 Ерөнхий сайд аа хэн нь оруулж ирж, хэн нь батлах вэ, ялсан нам нь Ерөнхий сайдаа батлах юм уу, эсвэл өөр улс төрийн хүчнээр тоглуулдаг уу эд нар гээд эд нар бүгд бид нарын зовлон жаргалын дундуур гарч ирсэн ийм 7 өөрчлөлт байхгүй юу. Тийм учраас энийг шууд хурдан дордуулсан, дээрдүүлсэн гэж нэр өгөхгүй байх нь бол ялангуяа өнөөдөр энэ төрийн бодлого боловсруулж байгаа хүмүүст бол маш чухал аа нэгд.

 Хоёрт, энэ үндсэн хуулийн өөрчлөлтийг бид дахиад санамсаргүй асууя. 2000 онд МАН-ын тэр үед Хувьсгалт Нам одоогийн МАН Их Хуралд 76-гаас 72 суудалтай байхдаа энэ үндсэн хуулийн нэмэлт, өөрчлөлтийг хийсэн юмаа. Та урд талын 1996-2000 оны Их Хурал хийсэн гэж ярьж байна. Тэрний дараа Үндсэн хуулийн цэц хүчингүй болгоод, тэр хүчингүй болгосон тэр өөрчлөлтийн дараа нь 72 суудалтай МАХН, одоогийн МАН гүйцээж энэ Улсын Их Хурал дээр үндсэн хуулийн нэмэлт, өөрчлөлтийг хийсэн.

 Тийм учраас сууж явж байгаад завиа хамаагүй цавчиж болохгүй ээ. Ялангуяа бүлгийн дарга нь. Энэ зүйлийг зөв ойлгоод, хэдүүлээ өнөөдөр энэ орж ирж байгаа өөрчлөлтүүд чинь бүгд улс төрийн намуудын улс төрийн карьер, улс төрийн үнэ цэнэ, ретинг, бид нарын төрийн зовлон жаргал, асуудал шийдэх гэж явж байсан энэ бүх хэлбэрүүдээр гарч ирсэн байхгүй юу.

 Тийм учраас зөвхөн 2014 оны тухайн нөхцөл байдал дээрээ таарсан тэр улс төрийг, тухайн үед хүмүүст таалагдах тэр популизмыг барьж бид нар төрийн институтээрээ хамаагүй оролдож болохгүй ээ гэдэг юмыг хэлэх гээд би танаас зүгээр жаахан сөргөөд ийм дэмий шахуу өөрөө хариулт нь мэдэж байгаа асуулт асуучихсандаа бас хүлцэл өчиж байна.

 Тийм учраас энэ зовлон жаргал дээр бичигдсэн бүх үг үсэг заалтуудаа бид нар бол хүндэлж, тэр ямар учраас гарч байсан юм, ямар учраас энэ зохицуулалт явж байсан гэдгийгээ бид нар бол байнга тооцож явах ёстой. Ялангуяа энэ тооцоог парламентад нам төлөөлж сууж байгаа энэ намыг удирдаж явж байгаа, энэ удирдах хүмүүс бүлгийн дарга нар бол ялангуяа бүр хамгийн түрүүнд нь хийх ёстой.

 Тэрнээс биш ардын дууны үгээр ч юм уу, эсвэл нэлээн тийм ач холбогдол өгсөн энэ хэтрүүлгэнүүд дээр бол энэ асуудал бол хөнгөн хуумгай орж болохгүй ээ гэдгийг л би танд зүгээр сануулах гэж хэлэх гэсэн юм.

 **А.Бакей:** -За асуулт хариулт дууслаа.

 **С.Бямбацогт:** -Асуултад хариулъя, асуугаад тодруулж асууж байх шиг байна шүү дээ тийм ээ.

 **А.Бакей:** -Тодруулж асууж байгаа юм уу. За хариулъя тэгвэл.

 **С.Бямбацогт:** -Миний үг биш л дээ. Энэ бол Бямбацогтын үг биш, энэ бол цөөнхийн үг биш, энэ бол ард түмний хэлж байгаа үг. Энийг өнөөдөр гэнэтхэн МАН цөөнх болчихоод ярьж байгаа юм биш. Өнгөрсөн жил та ч ярьж байсан, түүний урд олон ч хүмүүс ярьж байсан. Монгол Улсын Төрийн тэргүүн ч ярьж байна. Өнөөдөр дордуулсан 7 өөрчлөлт гэдгийг хүн болгон ярьж байгаа. Мөн өчигдөр Үндсэн хуулийн тогтоогч 1 сарын 13 баяр болсон тийм энэ дээр хүртэл ярьж байгаа.

 Энийг одоо зөвхөн Бямбацогтын үг юм уу эсвэл МАН-ын бүлэг, цөөнхийн үг одоо ард түмэнд таалагдах гэж битгий хэлээч ээ. Олон жил ард түмний ярьж байгаа, хэлж байгаа энэ нийгэм чинь хүлээж авахгүй, буруу байна аа гэж байгаа асуудлыг л энд хөндсөн.

 **А.Бакей:** -Ингээд энийг эцэс төгсгөлгүй яриад байвал яриад байна шүү дээ. Одоо зарчмын зөрүүтэй саналаар санал хураалгаад явъя. Гончигдорж гишүүн. Тэгээд одоо санал хураалтад оръё.

 **Р.Гончигдорж:** -Би Бямбацогт гишүүн ард түмний нэрийг гэж хэлсэн. Бямбацогт гишүүн манай депутатуудын нэрийг барьж ишиллээ. Энийг би үгүйсгэх ёстой. Би та нарт улс төрчид нэг л үгийг хэлдэг. Улс төрийн цуурай гэж. Өөрсдөө энэ асуудлыг олон түмэн уруу хуурамч мэдээллийн хэлбэрээр цацчихаад, олон түмэн тэр мэдээллийг нь хүлээж аваад, яг өөрийнх нь дуугаар дуугарахаар зэрэг ард түмэн ингэж хэлж байгаа гэж хэлдэг. Битгий миний ард түмний нэрийг тэгж барьж бай. Чиний дуугарсан дуу хаднаас цуурайтаж байгаатай адилхан шүү. Яг л ийм юм.

 Уулын орой дээрээс хашгирахад уулын оройгоос бэл хүртлээ миний дууг давтдаг. Ингэж ард түмнийгээ цуурайны, цуурай шиг болгож, энэний нэрийг барьдагаа боль.

 Хоёрдугаарт нь, Монгол Улсын ардчилсан үндсэн хуулийг баталсан ардын депутатуудын нэрийг барьж бас ингэж ярьдагаа боль. Өчигдөр өөрийг чинь бол хамгаалаад.

 **С.Бямбацогт:** -Би үзсэн, харсан юмаа ярьж байна. Үзсэн харсан сонссоноо ярьж байна. Би танд бүгдийг нь баримттай нь, бичлэгтэй, видео болон аудио бичлэгтэй хэвлэсэн цаасан дээр гаргаад өгч болно танд би. Би цуурай ярьсангүй. Өчигдөр телевизийн бүх мэдээгээр дордуулсан 7 өөрчлөлтийг хийсэн нь буруу гээд Ардын Их Хурлын депутатууд бүгд ярьж байгааг би сонсчихоод үзчихээд, харчихаад ярьж байна. Би цуурай ярьсангүй.

 **А.Бакей:** -Одоо болноо. Санал хураалтанд оръё.

 **Р.Гончигдорж:** -Би яримаар байна.

 **С.Бямбацогт:** -Би цуурай ярьсангүй. Ингээд хүн болгон боорлоод, ганцаараа ингээд боорлуулахгүй шүү харин.

 **Р.Гончигдорж:** -Бямбацогт оо, чи дүү хүний хувьд түр дуугай болчих доо. Ядаж.

 **С.Бямбацогт:** -Та ахмад хүний хувьд битгий тэгж бүх юмыг улс төржүүлж, битгий шүүмжилж мушгиж бай та.

 **А.Бакей:** -За зэрэг ярихгүй шүү.

 **С.Бямбацогт:** -Та ахмад гэхээрээ дандаа тэгж мушгиж байдаг юм уу тэгээд.

 **А.Бакей:** -За зэрэг ярихгүй ээ.

 **Р.Гончигдорж:** -Өөрөөр хэлэх юм бол.

 **С.Бямбацогт:** -Та бас настай, намбатай дүү хүндээ зааж өгөх соёлтой бай та.

 **Р.Гончигдорж:** -Би энийг л хэлж байна. Хүн ярьж байхад. Би дуусгана. Хүн ярьж байхад хүний яриан дундуур битгий ор гэдэг агуулгыг л би нас намбаараа хэлсэн юм. Тэрнээс улс төрийн харилцаагаар нас намба яриагүй за юу. Хүн ярьж байхад сонсож сур.

 **А.Бакей:** -Тайван байцгаа болно доо.

 **Р.Гончигдорж:** -Түүнээс гадна сонссон, үзсэнээрээ биш бодож боловсруулснаараа улс төржиж ярьж сур. Сонсож, мөн үү, сонссоноороо биш боловсруулж бодсоноороо улс төр ярьж бай. Өчигдөр би депутатуудтай ярьсан.

 **С.Бямбацогт:** -Иргэдийн ярьж байгаа тийм үү, ард түмний хүсэж байгаа, хүлээж байгааг ярихгүй бол хэн.

 **А.Бакей:** -Ээлжтэй. За ингээд боллоо.

 **С.Бямбацогт:** -Хэн хэлэх ёстой юм тэгээд.

 **Р.Гончигдорж:** -Болоогүй ээ. Даргаа болоогүй байна. Би Төрийн байгуулалтын байнгын хороон дээр асууж байна.

 **С.Бямбацогт:** -Ард түмэн чинь, Ардын хурлын депутат чинь хэлж байна. Тэрийг би дамжуулахгүй бол хэн дамжуулах юм.

 **Р.Гончигдорж:** -Уучлаарай. Өчигдөр Ардын Их Хурлын депутатууд уулзаж байхад Бямбацогт гишүүн орж ирсэн. Орж ирээд харамсалтай нь хурдан гараад явчихсан. Хурдан гарахаас ч өөр аргагүй нөхцөл байдал үүссэн. Би тэрийг нь ойлгосон. Асуудал юу гэж ярьсан бэ гэхээр.

 **С.Бямбацогт:** -Асуудал болгоныг хүч төрж хууль гуйвуулж бас яах юм бэ.

 **Р.Гончигдорж:** -Төрийн байгуулалтын байнгын хорооны даргаа,

 **С.Бямбацогт:** -21 жил Сүхбаатарын хөшөөнд цэцэг өргөж байсан, өчигдөр өргөөгүй шүү дээ.

 **А.Бакей:** -Зэрэг ярих юм бол.

 **Р.Гончигдорж:** -Депутатуудтай.

 **А.Бакей:** -Зэрэг ярих юм бол.

 **Р.Гончигдорж:** -Үгүй, би зэрэг яриагүй, надад ярианы эрх нь байгаа.

 **С.Бямбацогт:** -Хэрүүл хийгээд давах гээд байвал тэгээд давах гэж оролд л доо.

 **А.Бакей:** -Хоорондоо зэрэгцэж битгий ярь.

 **Р.Гончигдорж:** -Би Бямбацогт гишүүнтэй яриагүй, би Төрийн байгуулалтын байнгын хороон дээрээ ярьж байна.

 **А.Бакей:** -Та Гончигдорж гишүүн яриагаа дуусгая.

 **Р.Гончигдорж:** -Депутатуудтай ярилаа. Үндсэн хуулийн 7 өөрчлөлтийн тухай ярилаа. Үндсэн хуулийн 7 өөрчлөлтийн тухай депутатуудтайгаа хөөрөлдлөө. Асуудлыг бодлоор нь ярилаа.

 Түрүүн Сайханбилэг гишүүн асуулт маягтай өнгөрлөө. Энэ 7 өөрчлөлт яагаад орсон юм бэ гэдэг. Яагаад орсон юм бэ гэж. Гэтэл надад хэлсэн юм. За энэ комиссын дарга байна, дэд дарга байна. Та гараад энэ 7 өөрчлөлтийг хүчингүй болгох талаар зүтгэнэ биз дээ гэж. Тэгэхээр нь би хэлсэн. За бүгдээрээ ярилцъя. Энэ 7 өөрчлөлт яагаад орсон юм. Ямар шалтгаанаар орсон юм. Энэ 7 өөрчлөлт чинь Монгол Улсын ардчилсан үндсэн хууль, араа шүдээрээ гацаж, хоорондоо зөрж хавиралдаж, өөрөө ажиллахгүй болчих вий гэсэн ийм ийм тохиолдлууд дээрээс ийм өөрчлөлт хийсэн юм. Ийм өөрчлөлт хийсэн юм.

 Энийг ер нь бол дуугарахгүй, тайлбарлахгүй явсан нь бол бидний буруу байж болно. Депутатууд ойлгосон. Тэгээд хамгийн сүүлд юу та нарын хэлж байгаа энийг өөрчлөх ёстой гэснийг бодъё. Мөн яагаад өөрчлөлт орсон гэдгийг ч бүгдээрээ бодоцгооё. Ингээд бодъё, судалъя. Бодож судалж байгаад ярья. Мэдээж хэрэг өөрийнх нь баталсан хууль буюу төрүүлсэн үндсэн хуулиа хайрлах нь эцгийн хайр шиг үндсэн хууль тогтоогчдын, үндсэн хуулийн эцгүүдийн санаа зовох асуудал.

 Гэтэл санаа зовсон үндсэн хууль нь өөрөө ажиллахгүй болчих юм бол бүр долоон дор юм болж бүр санаа зовоох юм болно. Тэгвэл энэ 7 өөрчлөлт чинь үндсэн хуулиа ажиллаж чадах механизмынх нь хувьд. Цаашаа ажиллаж чадахынх нь хувьд, үндсэн хуулийн хямрал уруу орчихгүйгээр явахын тулд хийгдсэн байж болзошгүй шүү.

 Яагаад гэвэл ийм ийм нөхцөлүүд үүсээд, энэ үндсэн хуулийн ажиллах механизм зогсчих гээд, энэ үндсэн хуулийн гол институц болсон Их Хурал нь гацчих гээд, энэ үндсэн хуулийн зарчмаар гарсан ардчилсан зарчим буюу цөөнхийг сонсож, асуудлыг олонхиор шийддэг тэр шийдвэр гаргадаг ардчилсан зарчим чинь өөрөө гацаанд орчихоод цөөнх нь, цөөн нь асуудлыг мэддэг, олонх нь ард түмнийхээ итгэлийг дааж, төлөөллийг хэрэгжүүлж чадахгүй болчих юм бол энэ үндсэн хууль ажиллахгүй болно шүү дээ гэсэн.

 Депутатууд маань ойлгосон. Энэнээс хойших ойлголтууд бол их өөр болноо гэж найдаж байгаа шүү. Тэрний нэг нь бол тухайлах юм бол тэр одоо яриад байгаа Улсын Их Хурлын гишүүн Засгийн газрын гишүүн байж болноо гэж. Байж болно. Өөр албан тушаал хашихгүй ээ гэдэг энэ заалтыг бол бүрэн дүүрэн тэд нар зөвшөөрсөн. Арга байхгүй. Энэ бол харин асуудал нь олон Засгийн газрын гишүүн, Их Хурлын гишүүн байх нь бол буруу гэдэгт бид бүгдээрэнтэй нь санал нэгтэй байна. 3-ны 1 юм уу, АН-ын бүлгээс оруулж байгаа, 50 хүртэлх нь юм уу, тийм үү, эсвэл Ерөнхийлөгчийн оруулж ирж байгаа Ерөнхий сайд нь юм уу. Энэ бол өөр асуудал байх.

 **А.Бакей:** -Таны цаг болсон.

 **Р.Гончигдорж:** -Тийм учраас органик хуулиудаараа бид нар баяжуулах тал дээр Төрийн байгуулалтын байнгын хороо маш анхаарал төвлөрүүлэх ёстой. Яагаад Үндсэн хуулинд өөрчлөлт оруулъя гэж байгаа юм, тэр шалтгаан нь хаана үүсэж байна, энэ шалтгааныг үндсэн хуулиндаа гар хүрэлгүйгээр органик хуулиудаар нь энэ үндсэн хуулиа дэлгэрүүлэх замаар хийж болох уу. Засгийн газрын тухай хуулинд одоо Ерөнхийлөгчийн санаачилсан шиг энийг оруулах замаар Үндсэн хуулийн нэг нэмэлт болж байгаа тэр зүйлийг бид нар зөв зүйтэй хаалгыг нь нээж өгчээ гэдгээр ойлгох уу гэх мэтчилэн ийм зүйлүүд байгаа.

 Төрийн байгуулалтын байнгын хороо энэ 7 өөрчлөлтийг судалж шинжлэх ажлын хэсэг гаргаад, ямар шаардлага нөхцөлөөр орсон юм, тэрнийг нь бүр одоо institute memory гэж ярьж байна, монголын төрийн үйл явцын түүхэн үйл явцаас нь гаргаж ирж судлаад, дүгнэлт гаргах цаг болсон байна аа. Тэгж байж энэ дээр Төрийн байгуулалтын байнгын хороо бол нэг дуугарч, тайлбар гаргах болжээ гэж.

 **А.Бакей:** -Угаасаа одоо үндсэн хуульд өөрчлөлт оруулах эсэх асуудлыг судлах үүрэг бүхий ажлын хэсгийн хүрээнд энэ 7 өөрчлөлтийн эерэг сөрөг үр дагавар юу байна, энийг судалж байгаа. Тун удахгүй судалгааны үр дүн эрхэм гишүүдэд танилцуулагдах болно. Ингээд тэрийгээ ч гэсэн.

 Ингээд тийм, тэрийгээ ч гэсэн. Ингээд зарчмын зөрүүтэй саналын дагуу асуулт хариулт явагдаж дууслаа. Тайлбарыг сонслоо. Одоо зарчмын зөрүүтэй саналуудаар санал хураалт явуулна. Тухайн асуудлаар санал хураах үедээ л асууна шүү. Ингээд би эрхэм гишүүд анхааралтай сонсоорой.

 Д.Эрдэнэбат гишүүний санал байна. Улсын Их Хуралд аль ч нам, эвсэл олонхын суудал аваагүй бол Засгийн газрын бүрэлдэхүүний 3-ны 2-оос ихгүй олонх бүрдсэн тохиолдолд 50-иас илүүгүй хувь нь Улсын Их Хурлын гишүүний ажил, албан тушаалыг хавсарч болноо гэсэн энэ заалтыг хуулийн төсөлд оруулахаар санал гаргасан байна.

 Асуулт Миеэгомбын Энхболд гишүүн. Санал гаргасан хүн үг хэлнэ. Бусад гишүүд асуулт асууна. За Батчимэг гишүүн. Энхболд гишүүн асуулт асууя.

 **М.Энхболд:** -Байнгын хорооны гишүүдийн энэ өдрийн амгаланг айлтгая. Уул нь асуулт асуугаад хариулт хариулаад ингээд тэрийг бол хурлын дарга удирдаад явах ёстой гэж би бол ингэж боддог юм. Сайханбилэг сайд санал гаргасан хүнээс асуулт асуусан, Бямбацогт гишүүн хариулт өгсөн. Тэгээд хариултад хариулт болгож Гончигдорж даргыг яриулаад байгаа юм уу яаж байгаа юм. Бакей дарга бол энэ хурлаа бас дэгийн дагуу удирдах ёстой байх аа гэж.

 **А.Бакей:** -Гончигдорж гишүүн өөрөө санал гаргасан.

 **М.Энхболд:** -Хоёрдугаарт, та бүхнийг ярьж байхад сонсож л байсан. Тэгээд намайг нэг хоёр минут сонсчих оо гэж.

 **А.Бакей:** -Та хожигдож орж ирсэн учраас би тайлбар хэлж байна.

 **М.Энхболд:** -Хожигдож орж ирсэн хүн ерөөсөө үг дуугарч болохгүй гэсэн ийм юм байхгүй. Ер нь хэзээ орж ирснээр үг хэлэхийг дээш нь, доош нь болгодог юм чинь хуульчлагдаж батлагдаагүй. Их Хурал дээр очоод тэр чинь гацаанд орчихсон байгаа Бакей даргаа. Дарга хүний санаачилсан хууль батлагдаагүй байхдаа хэрэгждэг гэдэг хууль байхгүй за юу. Адилхан. Энэ 76 гишүүн чинь адилхан

 **А.Бакей:** -Би тэр тухай яриагүй. Цагтаа ирж бай.

 **М.Энхболд:** -Сонгуулийн үр дүнгээс шалтгаалж Улсын Их Хурлын гишүүн Засгийн газрын гишүүн байх тоо нь ийм өөр байна гэж ийм саналыг Эрдэнэбат гишүүн оруулж байгаа юм байна аа. Бид нар ер нь яагаад анхнаасаа Улсын Их Хурлын гишүүн Засгийн газрын гишүүн байж болохгүй ээ гэдэг энэ дан дээл, давхар дээл гэдэг энэ хуулийг хэлэлцсэнээс хойш яриад байгаа юм гэхээр ер нь нэг хүний тэр одоо төрийн ажлын ачаалал даах чадвар, тэгээд тэр асуудлыг хариуцах байдал, нэг хүний нөөцийг бас тооцож үзээд, ажлын хариуцлагыг сайжруулъя, Засгийн газар ч ажлаа хариуцдаг, Их Хурал ч ажлаа хариуцдаг, энэ хариуцлага гэдэг утгаараа хяналтыг сайжруулъя гэдэг ийм зорилготойгоор энэ хуулийн төслийг ер нь ярьсан юм биш үү.

 Би Эрдэнэбат даргын оруулж ирж байгаа энэ саналыг бол тэр ажлын хариуцлага нэг хүний одоо бас гүйцэтгэх тэр нөөц чадвар гэдэг талаас нь ерөөсөө огт юм бодсонгүй. Хүнд л юм хуваарилах, хүнийг албан тушаалтай болгох, дангаараа бол 50 хувь, эвсвэл 3-ны 2 гэсэн иймэрхүү санаа оноо гаргаж ирж байна.

 Тэгэхээр энэ хуулийн үндсэн ярьж байгаа юмтайгаа зөрчилдсөн санал биш үү. Энийг одоо юу гэж тайлбарлах юм бэ гэж тодруулах гэсэн юм.

 **А.Бакей:** -Эрдэнэбат гишүүн хариулт өгье.

 **Д.Эрдэнэбат:** -Баярлалаа. Энийг тайлбарлая гэвэл олон янзаас нь тайлбарлаж болно л доо. Би зүгээр ганцхан юманд гайхаад байгаа юм. Бид нар энэ хуулийг үнэхээр зовлон туулж гаргасан үндсэн хуулинд оруулсан өөрчлөлтөө яг ний нуугүй ярихад үндсэн хууль зөрчиж өөрчлөх гээд байгаа байхгүй юу. Үндсэн хуулиар зөвшөөрөгдсөн юмыг хориглож болохгүй л дээ. Би зүгээр энэ талаас нь нэгдүгээрт ойлгооч ээ гэж.

 Хоёрдугаарт, түрүүн Сайханаагийн хэлсэн үнэн шүү дээ. 2000 оноос хойш өдийг болтол МАХН энэ хоёр албан тушаалыг давхар хариуцуулаад ирж байсан. Урд талын Засгийн газраа хүртэл байгуулахдаа Отгонбаяраас бусад нь бүгдээрээ л Их Хурлын гишүүд байсан. Тэгэхдээ би одоо өнөөдөр гэнэт ухаажсанд нь гайхаад байгаа юм. Энхболд гишүүн зүгээр нэг ийм бас л энийг юм яриад байгаа байхгүй юу. Ачаалал нь нэмэгдчихнэ, хариуцлага нь байхгүй болчихно. Урд нь тэгвэл ачаалал нь ачаалалгүй, хариуцлагагүй ажиллаж байсан гэж бас хэлж болохгүй шүү дээ.

 Асуудал нь ачаалал хариуцлага хоёртоо байгаа юм бишээ. Асуудал нь энэ төрийн ажлын бодлогод оролцох холбоосондоо байгаа гэж бид ингэж ойлгох ёстой. Аливаа нэгэн ажил парламентын бодлого, гүйцэтгэх засаглалд тусахад тэр бодлогод оролцох чадвар бүхий төрийн бодлоготны тухай асуудал, тэрэнд нэг баг болж орж бодлогыг хэрэгжүүлэх чадварын тухай асуудал, энэ бодлого дээр бид нар өнөөдрийг хүртэл суурилж явсан. Энийг 2000 оноос хойш МАХН яг энэ бодлогоор явж ирсэн гэж би ойлгож байгаа, би буруу ойлгоогүй бол.

 Түүнээс биш нэг их ажлын ааг ачаалал нь багадсандаа энийг хийж ирсэн, хариуцлагагүй явъя гэж бодсондоо ингэж ирсэн гэж би ойлгохгүй байгаа шүү дээ. Тийм учраас бид нар өдөр шөнө шиг ааш араншингаа сольдогоо болих хэрэгтэй. Гончигоо дарга үнэн ярилаа шүү дээ.

 Энэ төр гэдэг чинь институциальный асуудал юмаа. Энэ дээр бид нар бодлогын шинжтэй, цогц үйлийн шинжтэй, органик хуулийнхаа холбоосон дээр ингэж явахгүй бол энэ бүх юм чинь алдагданаа, энэ төр чинь болохоо больчих гээд байна аа гэдгийг бүгдээрээ аль аль талаасаа хариуцлагатай улс төрийн хүчний хувьд энэ замыг туулж ирсэн танай намыг энийг хамгийн түрүүнд ойлгох байхад өнөөдөр ингээд популизм хийгээд сууж болохгүй шүү гэдгийг би дахиад давтаад хэлчихье.

 **А.Бакей:** -Батчимэг гишүүн.

 **М.Батчимэг:** -За би Их Хуралд анх сонгогдсон гишүүн. Тэгээд үнэхээр заримдаа зарим хэлтэс бүлгүүд дээр сонсоод байхад үнэхээр харамсалтай юмнууд аягүй их ажиглагдах юм. Шинэ гишүүний хувьд гэмээр юм уу. Одоо шинэ гэж ярих нь зөв юм уу, буруу юм уу жил болчихлоо. Тэгэхдээ бид нар зарим асуудлыг үнэхээр бүтээлч, нэг тийм тайван ажил хэрэгч яриа хэлэлцээ өрнүүлж баймаар санагдаж байна.

 Өнгөрсөн 20 жилд чи эрх барьж байхдаа тийм байсан, манайх эрх барьж байхдаа ингэсэн, энэ асуудлыг өнөөдөр олонх цөөнх болчихоороо ингэлээ, ерөөсөө ийм л хэрүүлүүд маш их сонсогдож байна. Дээрээс нь ерөөсөө энэ хууль чинь ямар зарчмаар яах гэж өргөн баригдчихсан билээ, бид нар улс төржсөн энэ маргаанаасаа болоод ерөөсөө хуулийнхаа үзэл санааг бүр эргээд мартталаа ийм асуудал уруу орж байна шүү дээ.

 Популизм хийх гэсэн бусдад таалагдах гэсэн ийм үндэслэлээр би энэ хууль өргөн баригдаад яригдаж байгаа гэж бодохгүй байгаа. Монгол Улсын Ерөнхийлөгч тэгж бодож өргөн бариагүй байх. Би хувьдаа бол энэ хуулийг батлах нь зөв гэж дэмжиж байгаа гишүүний хувьд би бас олон түмэнд таалагдах гэж бодохоосоо илүү энд төрийн засаглалын тэнцвэр зөв болоод, энэ улс орны ажил зөв явах юм бол ирээдүйд бид нарын амьдрал зөв байх юм болов уу гэсэн үндэслэлээр итгэл үнэмшлээр энэ хуулинд хандаж байгаа.

 Тийм учраас энэ хуулийг батлах нь өөрөө популизм гэж ярих нь би буруу байх аа гэж бодож байна. Тэгээд би зүгээр Эрдэнэбат даргаас нэг асуулт асуух гэсэн юм гишүүнээс. Өчигдөр манай бүлэг дээр яригдсан. Ямар ч байсан хууль эхлээд одоо батлагдах нь өөрөө их чухал учраас манай бүлэг бол хуулийг хэлэлцэж батлахдаа асуудал дээр санал нэгтэй байгаа нь бол би их чухал гэж бодож байгаа юм.

 Зүгээр 3-ны 2 гэдэг асуудлыг би үнэхээр эргэлзэж байна. 50 хүртэлх хувь, 3-ны 2 гэдэг энэ саналыг би салгаж хураалгаач ээ гэсэн ийм хүсэлт байна. Яагаад гэвэл энэ өөрөө хоёр өөр асуудал. Өнөөдөр 3-ны 2 гэж ингэж батлах юм бол өнөөдөр ч гэсэн олонхгүй шүү дээ. Дийлэнх олонх 51-ээс дээш хувийн санал авсан улс төрийн хүчин өнөөдөр ч байхгүй байгаа.

 Тэгэхээр олонхгүй нөхцөлд 3-ны 2-оор одоо Засгийн газрын гишүүн, Улсын Их Хурлын гишүүн байж болноо гэж ингэж үзэх юм бол өнөөдрөөс ямар ялгаа гарна гэж та үзэж байгаа юм бэ. Үнэндээ цөөхөн л сайдын зөрөө гарна. Би бол тогтвортой байдлыг бий болгох, цаашдаа бүтээн байгуулалтад шамдах энэ намын бүлэг, манай Улсын Их Хурлын гишүүдийн байр суурийг би бас чухал зүйл ээ гэж бодож байгаа.

 Нөгөө талд нь бид нар хариуцлагын механизмыг сайжруулахын тулд энэ хуулийг ярьж байгаа. Гэтэл энэ 3-ны 2-ын санал чинь хариуцлагын механизмыг бодитойгоор сайжруулж чадах юм уу. Ингэж батлах юм бол би хувьдаа бол 3-ны 2-оор батлагдсанаар хариуцлагын механизм тэгтлээ сайжирч чадахгүй ээ гэж үзэж байгаа юм. Нүглийн нүдийг гурилаар хуурна гэдэг шиг юм болоод хоёрын хооронд ер нь энэ хуулийг хэлэлцэж батлахын хэрэг байгаа ч юм уу, үгүй ч юм уу гэдэг юм уруу явчих гээд байгаа юм биш үү гэдэг асуултыг л би танд тавьж байна.

 **А.Бакей:** -За хариулъя.

 **Д.Эрдэнэбат:** -Хууль батлах нь зөв өө гэдэг дээр бол АН-ынх бүгд санал нэг байгаа шүү дээ. Энийг бол бид хүссэн хүсээгүй энэ уруу зорих нь бол бидний зорилго мөн юм байна аа гэж. Тэгэхдээ энийг бас суурь хуульнуудынхаа органик хуулиудынхаа зохицуулалттай уялдуулж хийх нь бол бидэнд цаг хугацаа шаардаж байгаа юм байна аа гэдэг дээр бид нар ингээд явж байгаа гэж ойлгож байгаа. Түүнээс Ерөнхийлөгчийн өргөн барьсан хууль буруу хууль байна гэж ерөөсөө яриагүй нэгд.

 Хоёрт, бид парламентын сонгуулиараа холимог тогтолцоог сонгоод авчихсан. Пропорционал хэлбэрийг энэ жил сонгож аваад 2012 онд хамгийн анхныхаа сонгуулийг явуулсан. Хамгийн анхны сонгуулийн үр дүн бид нарт юу гэж хэлсэн бэ гэхээр ер нь олонх гэж байх магадлал Монгол Улсад тун тийм ээ бүрхэг болж байгаа юм байна шүү гэдэг дохиог бид нарт өгчихлөө шүү дээ. Олонхгүй нөхцөлд АН-ын хамгийн олон яаж бусад намуудтай эвсэж Засгийн газрыг байгуулдаг юм бэ гэдэг нэг жишээг бид нар энэ саяны сонголтоор хийлээ. Засгийн газрыг байгуулахад. Тэгэхэд үнэхээр олон намын төлөөлөл орж ирж байгаа байхгүй юу.

 Яг үнэндээ Баярцогт гишүүний хэлснийг би санаж байна. Монгол Улс хоёр намтай тогтолцооноос олон намтай тогтолцоо уруу орж байгаа шүү энэ хуулийн өөрчлөлтөөр сонгуулийн. Яг тэгж яваа. Олон намын тогтолцоо уруу орж ирж байгаа нөхцөлд олонх болох магадлал нь тун бага. Олонх болоогүй нөхцөлд бид нар бүх намуудаар хамтарсан зөвшилцлийн тогтвортой улс төрийн засаглал байгуулах нь бол гарцаагүй бидний ирээдүйд хүрч ирэх туулах зам мөр болж орж ирчихээд байгаа юмаа.

 Тийм учраас олонх болоогүй тохиолдолд олон намуудын төлөөлөлтэй Засгийн газрыг аль болох өргөн хүрээтэй парламентынхаа төлөөлөлтэй байдаг Засгийн газрын бүрэлдэхүүнтэй энийг хийе гэсэн энэ саналаар АН-ын бүлэг дээр энэ санал гарсан гэж би ойлгож байгаа.

 Тийм учраас энэ 3-ны 2-ын бүрдэж байгаа бүрэлдэхүүнд ч тэр, 50 хувийн бүрэлдэхүүнд ч тэр зарчмын хувьд нэг зүйл дээр тодорхойлогдож байгаа учраас багц санал хураалтаар явах нь зөв байх аа гэж би энэ дотроо бодож байна.

 **А.Бакей:** -Батзандан гишүүн.

 **Ж.Батзандан:** -Тэгэхээр Монгол Улсын Ерөнхийлөгчөөс өргөн барьсан хуулийн төсөлтэй холбогдуулж янз бүрийн саналууд гарч байгаа. Тэгээд өнөөдөр байгаа нөхцөл байдлаа эргээд нэг харчихъя. Өнгөрсөн 23 жил явсан түүхийн гашуун туршлага гэж ярьж байгаа хүмүүс их олон байгаа. Монголын түүх өнгөрсөн 23 жилээр хэмжигдэхгүй л дээ. Монголын төрт ёсны түүх олон зуун жилээр мянга гаруй жилээр хэмжигдэж байгаа.

 Тэгээд аливаа шийдвэр гаргахдаа өөрийнхөө амьдарсан 23 жилээр биш монголын түүхийг өргөн харж, бас монголын төрт ёс цаашаагаа биднээр дуусахгүй л дээ. Олон мянган жилээр үргэлжилнэ гэж би харж байгаа. Тийм учраас ирээдүйгээ бас уртаар харж, асуудалд хандах нь зүйтэй байх аа. Зүгээр МАН-ын гаргаж байсан МАХН-ын гаргаж байсан буруу шийдвэрүүдийг бид мэднэ. МАХН нь буруу амьдарч байсан учраас буруу замаар явж байсан учраас бид бас буруу замаар явах ёстой гэдэг барьцсан маягаар асуудалд цаашид хандмааргүй байна.

 Энэ улс орныг өөрчилж, шинэчил, хөгжүүл, засварла гэж ардчиллыг, АН-ыг иргэд олон түмэн маань сонгосон байх аа гэж ойлгож байгаа. Ер нь бид алдаанаасаа суралцаж явах ёстой. МАХН-ын алдаа ч бидний алдаа л байсан. Монголын алдаа болж хувирсан. Өнөөдөр АН-ын алдаа ч бас монголын алдаа болж хувирч байгаа.

 Тийм учраас Монгол Улсын Ерөнхийлөгчийн өргөн барьсан хуулийн төслийг бид нэг амьдралд наалдацтай хэлбэрээр бодит үр дүн гарах хэлбэрээр асуудлыг шийдсэн хэлбэрээр авч хэлэлцэх нь зүйтэй байх аа. 3-ны 2 аль нь ч олонх болоогүй тохиолдолд 3-ны 2 нь ч гэдэг юм уу, олонх болсон тохиолдолд 50 хувь нь Засгийн газрын гишүүн, Улсын Их Хурлын гишүүний үүрэгт ажлыг давхар хашиж болноо гэж ийм тийм хоёр параллелный зарчим, барьцсан зарчим, тодорхойгүй зарчим тавьснаас бид нэг энгийн тодорхой зарчим дэвшүүлэх нь зөв байх аа.

 Тухайлбал, энэ Засгийн газрыг огцруулахгүйгээр 49 хувийнх нь, тухайлбал Засгийн газрын гишүүдийн 49 хувь нь Улсын Их Хурлын гишүүний үүрэгт ажлыг давхар хашихаас татгалзсан тохиолдолд Улсын Их Хурал өөрөө Засгийн газар өөрөө огцрохгүйгээр цаашаа үйл ажиллагаа явуулах бүрэн бололцоо боломж байгаа.

 Ерөнхий сайд болон Засгийн газрын гишүүдийн 50 хүртэлх хувь нь Улсын Их Хурлын гишүүний үүрэгт ажлыг давхар хашиж болно гэдэг хуулийн заалтад өөрчлөлт оруулаад, энэ хуулийг батлагдсан өдрөөсөө мөрдөнөө гэдэг зарчим дээр бид тохирч чадах юм бол явж болноо. Иймэрхүү маягаар энгийн ойлгомжтой зарчмаар явъя гэдгийг хэлмээр байна.

 **А.Бакей:** -Асуулт асууна шүү.

 **Ж.Батзандан:** -Тэгээд учир утгагүй барьцсан, өмнөх 23 жилийн алдаагаа засахгүй, алдаагаа улам үргэлжлүүлье гэдэг ийм балай юмаа одоо больё гэдгийг бас хэлмээр байна. Санал.

 **А.Бакей:** -Уг нь санал биш асуулт асуух ёстой л доо зөвхөн. За Бурмаа гишүүн.

 **Р.Бурмаа:** -76 гишүүний 50 хувийн ирцтэйгээр хурал чуулган хуралдаж байгаа. Тэгэхээр энэ 39 гишүүн оролцохоор, тэгэхээр 39-ийн 19 нь хэрвээ Засгийн газрын гишүүн давхар хийх юм бол Улсын Их Хурлын утга учир алдагдаж байгаа юмаа. Нөгөө гүйцэтгэх засаглалдаа хяналт тавих гээд.

 Тэгэхээр өнөөдөр би Эрдэнэбат гишүүний оруулж ирж байгаа санал дээр бас энэ дутуу байна гэж хэлэх гээд байгаа юм. Юу вэ гэхээр энэ 3-ны 2 нь байж болноо гэж хэлчихээд тэгээд Засгийн газрынх нь гишүүдийнх нь тоогий нь тавиагүй нөхцөлд өнөөдөр 28 Засгийн газрын гишүүдтэй, тэрнийх нь 19 нь 3-ны 2 нь буюу 19 нь Их Хурлын гишүүн давхар хашиж болноо гэх юм бол дахиад учир утгагүй болох байхгүй юу. Бас л Улсын Их Хурал нь Засгийн газартаа хяналтаа тавьж чаддаггүй, яг л нөгөө бахь байдаг юм чинь бий болно.

 Тэгэхээр би ингэж асуудлыг тавих нь бас болохгүй байна аа, учир дутагдалтай байна гэж байна л даа. Тийм учраас энэ хоёр заалтыгаа салгаач гэж хэлэх гээд байна. Тэгэхээр Улсын Их Хурлын гишүүн ба Засгийн газрын гишүүн давхар байж болох нь Ерөнхий сайд дээр нэмэх нь энэ бодлогын яамдуудын сайдууд байж болох юмаа. Хэрвээ эвслийн Засгийн газар цаашид байх юм бол эвслийн буюу энэ Шадар сайд нь бас давхар байж болох юмаа гэдэг утгаар явж байгаа юм.

 Тэгэхээр харин ч 50 хувь чинь энэ энэ аль аль нь орчихоод байгаа байхгүй юу. Эвслийн Засгийн газар байгуулагдахад 50 хувь чинь хангалттай тэр эвсэлд орж байгаа намуудынх нь удирдлагууд нь, тэр бодлогын яам, шадар сайдуудтайгаа орчихоод байгаа юм.

 Тэгэхээр энэ 3-ны 2 гэж хавтгайруулахаар зэрэг эргээд дээд хязгаарыг нь Засгийн газрын гишүүд тавиагүй нөхцөлд дахиад Улсын Их Хурлын шийдвэр гаргахад нөлөөлөхүйц хэмжээний Засгийн газрын гишүүд ба давхар дээлтэнгүүдтэй болчих гээд байгаа юм.

 Тийм учраас би Эрдэнэбат даргыг энэ хоёр заалтаа салгаж хураалгаач ээ гэж асуулт тавиад байна л даа.

 **А.Бакей:** -Салгаж хураалгаж болох уу гэж асууж байгаа юм байна.

 **Д.Эрдэнэбат:** -Салгаад хураачихъя, салгаад хураачихъя. Салгаж хураагаад тэгээд явчихъя.

 **А.Бакей:** -Одоо асуулт дууссан юм биш үү. За Дэмбэрэл гишүүн.

 **С.Дэмбэрэл:** -Би одоо түрүүн нэг асуулт асуугаад тэгээд хариултаа авсан л даа. Тэгээд би дотроо юу гэж хэлэхээ бодчихлоо. Одоо дахиад нэг асуулт асуумаар байна л даа. Бид нэг ийм хууль батална гэдэг ажил хийгээд байгаа юмаа. Ингээд хараад л байхад янз янзын Байнгын хороон дээр үе үе нэг иймэрхүү юм гараад. Тэгсний үр дүнд бол дандаа ажил явдаггүй байхгүй юу. Тэрийг би юу гэж хэлэх гээд байна вэ гэвэл энэ та нар нэг манай намын үед ингэж байсан юм, танай намын үед ингэдэг. Энэ нэг жижүүрийнхээ хэллэгийг энэ нэг нэлээн тийм ул суурьтай хууль ярьж байгаа үед зүгээр л аягүй энгийн ухаантай, оюун ухаантай хүмүүсийнхээ хувьд бодоод, ийм чиглэлээр нэг зөвшилцвөл яасан юм.

 Хууль хэлэлцэж байгаа үед манай нам ингэж байсан, танай нам ингэж байсан. Танай нам ингэнэ гэдэг тийм шууд нам уруу хандсан, эсвэл өнгөрсөн түүхийг хүүрнэн өгүүлсэн ийм зүйлүүдээс больчихоод, зүгээр л хуулиа хэлэлцээд, яг намуудын бүлгүүдийн хооронд тохиролцох асуудлыгаа намуудынхаа бүлгүүд дээрээ яриад, тэгээд орж ирдэг тийм байж болох уу гэж хоёр бүлгийн даргаас ганцхан үгээр хариулт. Үгүй, тийм гэсэн үгээр л нэг хариулт авчихмаар байна. Хоёулангаас нь асууж байгаа шүү.

 **А.Бакей:** -Хоёр бүлгийн дарга. Эрдэнэбат дарга.

 **Д.Эрдэнэбат:** -Тэгэхээр үгүй, тийм нь юу юм. Энэ асуудлаар би Бямбацогт даргатай тодорхой ярьсан. Наадах чинь бол хэрэггүй ээ. Энэ бол төрийн тогтолцооны амин чухал асуудал учраас хэдүүлээ нэг долгион дээр очъё гэдэг саналаа бол тавьсан. Бүлэг нь өөр шийдвэр гаргасан байгаа.

 **А.Бакей:** -Бямбацогт гишүүн.

 **С.Бямбацогт:** -Ер нь яах вэ дээ бас зарим хүмүүс маань тэгээд л ерөөсөө бие биенээ давж л байвал тийм ээ асуудалд бид маргалдаад, мэтгэлцээд бодлогоо уралдуулаад асуудлыг шийдэх ёстой. Харамсалтай нь олонх л юм чинь бид давж байх ёстой. Бид эрх барьж байгаа юм чинь хариугаа авч байх ёстой. Эд нар эрх барьж байхад яадаг билээ дандаа тэгж өнгөрснөө сөхөж, хуучин уруу юу гэдэг юм бухаж ярьж байгаад нь жаахан харамсаж байгаа. Дахиж бас ийм байдлаар ярихгүй байхыг л хичээнэ.

 Эрх баригчид маань өөрсдөө санаачилгатай, өөрснөө хариуцлагатай байх юм бол мэдээж бид бас юм болгон дээр юу гэж дөргүй ишилсэн сүх шиг байгаад байх вэ дээ.

 **А.Бакей:** -За ингээд, за тэг л дээ одоо тэгээд.

 **М.Энхболд:** -Одоо ингээд Эрдэнэбат гишүүний гаргасан 3-ны 2, 50 хувь гэдгийг хоёр салгаж хураая гэж байна шүү дээ. Цаана нь Бямбацогт гишүүний нөгөө үндсэн чиг үүргийн гэсэн зарчмын зөрүүтэй санал ингээд бид нар бичээд өгчихсөн байгаа шүү дээ. Тэр чинь яаж хураагдах юм бэ тэгэхээр. Энэ чинь яг нэг юмны л одоо 3 санал хураалт болох гээд байна шүү дээ.

 Тэгэхээр ер нь гурвуулангий нь хэлж байгаад хураахгүй бол эхний хоёрыг нь хэлж байгаад хураачихаар гуравдахийг нь сүүлд нь хураахаар чинь ерөөсөө тэгээд хоёрхон хүн болох гээд байна шүү дээ.

 **А.Бакей:** -Би бол ингэж бодож байна. Одоо энэ гурав, дөрвөн санал гарлаа шүү дээ. Санал тус бүрээр санал хураалт явуулъя. Дэмжсэн, дэмжээгүйгээр нь тоогий нь гаргая. Тэгээд дэмжигдсэнийг нь ч, дэмжигдээгүйгий нь ч дүгнэлтэндээ бичээд чуулганд танилцуулъя.

 Ингээд санал хураалт явуулна. Хангалттай ярилцлаа. Үг хэлэх юу байхгүй ээ. Эрдэнэбат гишүүний саналыг хоёр хувааж хураахаар боллоо.

 **Д.Эрдэнэбат:** -Ийм байгаа даргаа. Хоёр хуваахаар нэг хэсэг нь ингээд дэмжигдээд, нэг хэсэг нь унаж болно шүү дээ тийм үү. Тэгэх юм бол дараа нь хоёр дахь хувилбар бас ийм боллоо шүү дээ. ..бас нэг хурааж болно.

 **А.Бакей:** -Тийм утгагүй юм гэж байх уу даа. Та бүр баллаж.

 **М.Энхболд:** -Бакей даргаа, одоо энэ чинь нэг асуудлыг шийдэх 3 хувилбар ингээд гарчихаад байна шүү дээ.

 **А.Бакей:** -Тэгж байна.

 **М.Энхболд:** -3-ны 2 гээд, 50 хувь гээд. Тэгээд үндсэн чиг үүргийн яамдууд гээд. Тэгэхээр тэр ч яах вэ босоо байгаа санал. Тэгэхээр энэ 3 дээрээ цаасан дээр энэ гурвыгаа бичээд, гишүүддээ тарааж өгөөд, нууцаар санал хураах. Нэг хүн бол нэгийг л дэмжинэ шүү дээ. Нэг хүн хоёр хувилбарыг дэмжихгүй шүү дээ. Тэгэхээр цаасан дээр бичээд тэгээд нууцаар санал хураачихъя.

 **А.Бакей:** -Манай одоо Миеэгомбын Энхболд гишүүн бол хамгийн туршлагатай гишүүн. Харамсалтай нь энэ Байнгын хорооны хуралдаанд бичгээр ингээд нууцаар бичээд, тэгээд нууцаар санал хураах тухай горим байхгүй байна аа уучлаарай. Хуулийн дэгийн дагуу явнаа.

 Ингээд одоо Д.Эрдэнэбат гишүүний нэг саналыг хоёр хуваагаад хураалгахаар боллоо. Эхний хэсэг нь. Би дахиад уншиж танилцуулъя.

 Улсын Их Хуралд аль ч нам, эвсэл олонхын суудал аваагүй бол Засгийн газрын бүрэлдэхүүний 3-ны 2-оос ихгүй нь Улсын Их Хурлын гишүүний ажил албан тушаалыг хавсарч болно.

 **Р.Гончигдорж:** -Яг энэ дээр горимын санал хэлье. Яг санал хураалтын дэглэм дээр.

 **А.Бакей:** -Яасан ч дуусдаггүй горимын санал вэ.

 **Р.Гончигдорж:** -Дуусдаггүй биш, наадах чинь логик зөрчил уруу орох гээд байна.

 **А.Бакей:** -За ярья.

 **Р.Гончигдорж:** -Саналыг хураавал ингэж хураа. Ерөөсөө хамтарсан засаг, дангаараа засаг гэж ялгаж үзэх үү, үгүй юу гэдэг дээр эхлээд хураачих ёстой байхгүй юу. Ялгаж үзэхгүй гэвэл 3-ны 1 юм уу эсвэл 50 юм уу гэдгээр нь салгаж хураах байхгүй юу даа. Тэгэхгүй бол логик зөрчилд ороод байгаа байхгүй юу.

 **А.Бакей:** -Тэгэхээр яах вэ.

 **Р.Гончигдорж:** -Эхлээд эвслийн засаг, дангаараа засаг гэдгээр нь ялгаж үзэх үү, үгүй юу гэдгээр эхлээд хураачих.

 **А.Бакей:** -За зөв.

 **Д.Эрдэнэбат:** -Шаардлагатай юу, үгүй юу гэдгээр.

 **Ч.Сайханбилэг:** -Горимын санал.

 **А.Бакей:** -Эхлээд энэ Гончигдорж гишүүний горимын саналыг сонсчихъё.

 **Ч.Сайханбилэг:** -Бишээ, эхлээд юу яах ёстой байхгүй юу. Ерөнхий яг үндсэн тохиолдлоороо явна шүү дээ. Аль нэг нам нь олонх авсан тохиолдолд тэгнээ, ингэнээ гэдгээрээ хураалгана. Гончигдорж даргын ярьж байгаа тохиолдол чинь сонгуулийн үр дүнгээс шалтгаалаад ийм нөхцөл байдал үүсвэл яах вэ гээд нэмэлт нөхцөл байдлыг нь харсан зохицуулалтыг нь хоёрдугаарт нь хуваах ёстой байхгүй юу. Эхлээд бол үндсэнээрээ явах ёстой шүү дээ.

 **А.Бакей:** -Энэ саналаар явна гэсэн үг шүү дээ тийм ээ. За та битгий хурал үймүүлээд байгаач. Ингээд саяны уншсан эхний саналыг дэмжиж байгаа гишүүд гараа өргөе. Сайн тоолно шүү. За би дахиад уншъя. Мөн ч олон удаа уншуулж байна даа.

 Улсын Их Хуралд аль ч нам эвсэл олонхын суудал аваагүй бол Засгийн газрын бүрэлдэхүүний 3-ны 2-оос ихгүй нь Улсын Их Хурлын гишүүний ажил албан тушаалыг хавсарч болно. Энэ саналыг.

 **Д.Эрдэнэбат:** -Бакей даргаа, наадах чинь логикгүй болоод, одоо нэг нь унавал нөгөөдөх нь яах юм гэдэг асуудал. Түрүүн Гончигоо даргын хэлдэг зөв байхгүй юу. Эхлээд бид нар хуулиндаа олонхгүй, олонхтой гэдгийг тусгах уу, үгүй юу гэдгийг эхлээд шийдэх ёстой юм шүү дээ хуулиндаа тийм. Тэрийгээ шийдсэний дараа тэрэнд нь зохицсон санал хураалтыг наадахаараа томьёолж явуулах ёстой байхгүй юу. Нөхцөл заахгүйгээр хураана нөгөөдөх нь бол. Нөгөөдөх нь нөхцөл заахгүйгээр хураана.

 **А.Бакей:** -Гончигдорж гишүүний саяны гаргасан горимын санал бий шүү дээ.

 **Д.Эрдэнэбат:** -Тийм, ялгах уу, ялгахгүй юу гэдгээ.

 **А.Бакей:** -Улсын Их Хурлын сонгуулийн үр дүнгээр бүрэлдсэн Улсын Их Хурлын гишүүдийн бүрэлдэхүүн нь олонхтой, олонхгүй гэж ялгах уу, үгүй юу.

 **Д.Эрдэнэбат:** -Тийм тийм.

 **А.Бакей:** -Тэгэхээр энэ олонхтой, олонхгүй гэж ялгая гэдгээр эхлээд энэ одоо горимын саналыг дэмжиж байгаа гишүүд гар өргөе тэгвэл. Ялгая. Олонхтой байна уу, олонхгүй байна уу гэдгээр ялгаж энэ саналыг дараа нь хураалгая. Энэ саналыг дэмжиж байгаа гишүүд гараа өргөе. Та нар сонсооч дээ. 14-4.

 **Д.Эрдэнэбат:** -Ялгахгүй гэж шийдлээ. Одоо нэг тоон дээрээ шууд санал хураа гэсэн үг. Одоо зөвхөн 50 дээрээ хураа гэсэн үг тийм биз дээ. Одоо наадах чинь зөв явлаа. Одоо бол 3-ны 2 байхгүй болчихлоо, ялгахгүй гэсэн юм чинь тийм. Одоо ганцхан засаг нэг байна гэдэг одоо зөвхөн 50 дээр хураана.

 **А.Бакей:** -За тэгвэл 50 дээр хураалгалаа. Олонх, олонх бус гээд ялгахгүйгээр боллоо шүү дээ. Тийм учраас 50 нь үлдэж байна. Би одоо 50 гэдгийг дахиад уншъя. Улсын Их Хуралд.

 **Д.Эрдэнэбат:** -Наадах томьёоллоо урд талыг нь хасаад уншчих л даа та.

 **А.Бакей:** -Үгүй ээ, шууд засаад уншчихаж болохгүй байна. Улсын Их Хурлын Засгийн газрын бүрэлдэхүүний 50 хүртэл хувь нь Улсын Их Хурлын гишүүний.

 **Д.Эрдэнэбат:** -50-иас илүүгүй хувь нь.

 **А.Бакей:** -50-иас илүүгүй хувь нь Улсын Их Хурлын гишүүний ажил, албан тушаалыг хавсарч гүйцэтгэж болно. Энэ 50 хувийг одоо.

 **С.Бямбацогт:** -Сайд нар санал хураалтад оролцохгүй шүү дээ. Сонирхлын зөрчилтэй Тэмүүжин гишүүн ээ, та санал хураалтад оролцохгүй шүү дээ. Боль л доо наадахыгаа. Сонирхлын тухай хууль байж байгаа биз дээ. Сайд нар оролцохгүй шүү дээ.

 **А.Бакей:** -Энэ саналыг дэмжиж байгаа гишүүд гараа өргөе. 14-12. Энэ санал дэмжигдлээ.

 Одоо Сүхбаатарын Батболд, Сундуйн Батболд, Миеэгомбын Энхболд, Бямбацогт нарын гишүүдийн гаргасан санал байна. Саяны саналтай үндсэндээ ойролцоо. Тэгэхдээ тоо заагаагүй санал байгаа. Энийг уншиж танилцуулъя.

 Монгол Улсын Засгийн газрын тухай хуульд өөрчлөлт оруулах тухай хуулийн төсөлд заасан 20 дугаар зүйлийн 1-д. Ерөнхий сайд Улсын Их Хурлын гишүүний ажил, албан тушаалыг хавсарч болно, мөн үндсэн хуулийн 29 дүгээр зүйлийн 1-д зааснаар Улсын Их Хурлын гишүүн нь Засгийн газрын ерөнхий чиг үүргийн яамны сайдын албан тушаалыг хавсарч болно гэж өөрчлөн найруулах. Тэр Ерөнхий сайд гэдэг нь угаасаа хуулийн төсөлд байгаа.

 Тэгэхээр одоо хураалгах нь бол ерөөсөө ерөнхий чиг үүргийн яамдын сайдын албан тушаалыг хавсарч болно гэсэн.

 **С.Дэмбэрэл:** -Энэ түрүүн хэлээд байгаа чинь энэ байхгүй юу.

 **А.Бакей:** -Саналаа хураачихъя л даа, тэгээд дэмжих, дэмжигдэхгүйгээр л яачихъя. 50 хувьдаа..биз.

 **С.Дэмбэрэл:** -Энэ дотор чинь юу байх ёстой байхгүй юу. Сая 50 хувь хүртэлх гэж хураачихсан тийм ээ. Энэ 50 хувиа бүрдүүлэхдээ хамгийн түрүүнд ерөнхий чиг үүргийн яамнуудыг хамгийн түрүүнд сонгож авдаг тийм зарчим байж болох байхгүй юу даа. Тэр талаас нь. 50 хувиа бол хураалгачихсан. 50 хувь дотроо.

 **С.Баярцогт:** -Тэгвэл Бямбацогт гишүүн, Энхболд гишүүн эд нар бол тэр саналаа өгөхгүй юу даа.

 **М.Батчимэг:** -Жаахан өөрчлөөд томьёолчихгүй юу.

 **С.Баярцогт:** -Өөрчилж хураалгахгүй бол болохгүй шүү дээ. Өөрчлөөд томьёолохгүй бол болохгүй шүү дээ.

 **А.Бакей:** -Тэгвэл одоо санал гаргасан гишүүн Бямбацогт гишүүн энэ саналаа жаахан өөрчилж томьёолж болох уу. 50 дотроо багтаж л байгаа шүү дээ уг нь.

 **С.Бямбацогт:** -Тэгэхээр дур дураараа бишээ.

 **Д.Лүндээжанцан:** -50 хувийнх нь цөөнхийн санал нь үндсэн чиг үүргийн сайд нар байна аа гэж нөгөө хувилбар нь. Альтернатив хувилбар нь, цөөнх, цөөнх нь байхгүй юу. Харин багтаж байна л даа.

 **А.Бакей:** -Санаачлагчаас эхлээд сонсъё. Энхболд гишүүн. Дур дураараа битгий ярь аа.

 **М.Энхболд:** -Энэ бол ийм л юм болоод байгаа юм л даа. Яг үнэн хэрэг дээрээ цаанаа бол за ингээд 50 хувь гээд ингээд дэмжигдчихлээ. Дараа нь Улсын Их Хурлын гишүүн, Засгийн газрын гишүүн 50 хувь байхын тулд магадгүй 20 гишүүнтэй Засгийн газар, 25 гишүүнтэй Засгийн газар ч байгуулах ийм юм уруу явах үүд хаалга нээгдэж байгаа байхгүй юу.

 Үндсэн чиг үүргийн яамны сайдыг оруулнаа гэдэг бол жишээ нь нэг, хоёр сайдын тоо бол наашаа цаашаа болж болно. Тухайн 4 жилийн хугацаанд ямар асуудал хамгийн чухал байгаа юм. Хуучин бол ухаан нь үндсэн чиг үүргийн яам гэхээр зэрэг бол Хууль зүйн яам, Сангийн яам, Гадаад яам, Батлан хамгаалах яам хааяа ороод, хааяа ордоггүй байсан.

 Энэ удаа бол нөгөө Оюун сайдын яам Байгаль орчны яам бол энэ 4 жилийн хугацаанд байгаль экологийн асуудал чухал юмаа гээд ингээд орчихсон байхгүй юу. Тэгээд энэ 4 дээр Ерөнхий сайд, Шадар сайд хоёр гээд ухаан нь 6 хүн. Гэтэл одоо энэ 50 хувь чинь бол Их Хурлын гишүүдийн нэг 15 хүн сайд болгомоор санагдвал 30 сайдтай кабинет байгуулахыг нөхцөл бололцоо бүрдэж байгаа байхгүй юу.

 Тэгэхээр энэ дээр бол одоо бид нарын үндсэн чиглэлийн яамдын сайд нар Их Хурлын гишүүн байж болноо гэдэг чинь бол тэр мэдээлэл авах, тэгээд тэр асуудал хариуцаж байгаа байдал энэ бүгдтэйгээ бол уул нь холбоотой байгаа юм. Тэгэхээр та саналаа хураалгах л хэрэгтэй. Хэн нь яаж дэмжих нь вэ, хэд гэдэг тоо гарах нь вэ. Энэ олон түмэн хараг тэрийг.

 **А.Бакей:** -Би бол ойлгож байна л даа. Энхболд гишүүн ээ, ер нь бол Засгийн газрын чиг үүрэг, бүтэц зохион байгуулалтыг бол оновчтой болгох ёстой. Ухаалаг төр уруу шилжих санаачилгын хүрээнд энийг бас нэг хэмжээ дамжаагүй 30, 40 яам байгуулах тухай асуудал байхгүй байх аа. Энд хязгаарлалт тавигдах байх.

 Тийм учраас энэ ажил цаашдаа бас үргэлжлээд хийгдэх ёстой ажил гэж бодож байгаа шүү. Одоо ингээд энэ уг нь бол Бямбацогт гишүүн бол 50 хувь дотроо чиг үүргийн яамны агуулагдаж явна гэсэн байдлаар энэ саналаа ингээд найруулж оруулъя гэвэл их аятайхан болох гэж байна .Болох уу. Танаас асуулт, хүсэлт.

 **М.Энхболд:** -Бакей даргаа, одоо би энэ Байнгын хорооны гишүүний хувьд ухаан нь бид нар ярьж байгаад эрхийнхээ дагуу зарчмын зөрүүтэй санал гээд энэ үндсэн санал чинь бол...Ерөнхий сайд гээд ороод ирсэн төсөл байгаа шүү дээ.

 **А.Бакей:** -Тэгээд асууж байна шүү дээ би та нараас. Тэгээд хариуллаа шүү дээ.

 **М.Энхболд:** -Тэгэхээр би бол та саналаа хураалгаа. Бидний зарчмын зөрүүтэй санал дээр саналаа хураалгаа л гэж хэлж байна шүү дээ. Та одоо бүр сүүлдээ ингээд хаашдаа та нар суух юм чинь санал хураах ч хэрэггүй гэдэг юм хэлдэг болох гээд байна шүү дээ энэ чинь.

 **М.Батчимэг:** -Санал өгөхийн тулд нэг юмыг тодруулахгүй бол болохгүй нь. Өөрөөр хэлбэл энд саналыг чинь тэр 50 хувьтай зөрчилгүй санал гэж ойлгож байгаа шүү дээ. 50 хувиа дэмжчихээд үндсэн чиг үүргийн яамдын сайд нар байж. Альтернатив юм бол тэгээд л унагааж байгаад дараа нь.

 **Р.Бурмаа:** -Үгүй ээ, энэ чинь 50 хувиас илүүгүй гэж байгаа шүү дээ.

 **А.Бакей:** -За зөвшөөрөл аваад ярина шүү нөхөд минь. Ингэж дур дураараа ярих юм бол хууль тогтоохгүй ээ. Гончигдорж.

 **Р.Гончигдорж:** -Эрхэм гишүүд ээ, одоо манай Батчимэг гишүүний хэлж байгаагаар 50 гэдэг нь, 50 хүртэл байна гэдэг нь батлагдаад, тэрэн дотор манай Ардын Намын гишүүдээс гаргасан санал нь бол бодлогын яамыг тэргүүлэх сайдууд нь бол Засгийн газрын гишүүн байж болноо гэсэн энийг хураах тухай асуудал яриад байна. Тэгвэл хууль маань хоёр заалттай болж хувирна. 50-иас дээшгүй нь Засгийн газрын гишүүн байж болно гээд хоёрдугаар заалт нь бол одоо чиг үүргийн яамдын сайдууд нь бол юу байж болноо гээд.

 Яг ингэж орох юм бол хоёрдугаар заалт чинь энэ нэмэлт орж байгаа, хуулинд нэмэлт орж байгаатай холбогдоогүй заалт байхгүй юу. Бид нар чинь хуулинд нэмэлт, өөрчлөлт оруулж байгаа учраас хуулийг нь зохицуулж байгаа Засгийн газарт одоо хэн нь Улсын Их Хурлын гишүүн хэн байх вэ гэдэг тэр харилцаагаа зохицуулж байгаа орж ирсэн хуульдаа зохицуулаагүй байгаа заалтыг нэмчихэж байгаа болохгүй биз гэж зүгээр тийм болгоомжлол хэлээд орхиё тийм.

 Тэгэхдээ саналыг хураачихаж болно шүү дээ. Гишүүдийн гаргасан саналыг хураалгаж болно.

 **А.Бакей:** -Санал хураалгаж болно гэж байна шүү дээ. Бурмаа гишүүн тайлбарлах юм уу.

 **Р.Гончигдорж:** -Орлоо гэхэд тийм хоёрдугаар заалт хэлбэртэйгээр орохгүй шүү л гэж.

 **А.Бакей:** -Жаахан зөвшөөрөл аваад тайван ярьцгаа л даа.

 **Р.Бурмаа:** -Түрүүний санал хураалт олонх болсон чинь яг 50 гэж хэлээгүй шүү дээ. 50-иас илүүгүй гэж байгаа юм чинь. Тэгээд тэрэн дотроо та нарын хийж байгаа томьёоллыг оруулах юм бол болчихоод байгаа байхгүй юу. Ерөнхий сайд, Шадар сайд, бодлогын яамдууд гэх юм бол одоогийнхоор тооцох юм бол 40 хувь байна шүү дээ.

 Тэгэхээр 50-иас илүүгүй гэдэг дотор чинь хэн хэн орох юм бэ гэдгээр тодруулаад өгөхөөр энэ хоёр чинь ингээд яг болчих байхгүй юу.

 Тэгэхээр яг энэ чинь заавал 50 хувь гэж хэлээгүй. Өнөөдрийнхөөр бол 40 хувь байж болж байна. Дараа нь 50 байж болно. 50-иас дээш байхгүй л байхгүй юу. Тэгэхээр та нар өмнө нь олонх болсонтой ингээд хослуулчих юм бол энэ чинь болчих гээд л байна шүү дээ.

 **А.Бакей:** -Сүхбаатарын Батболд гишүүн.

 **С.Батболд:** -Би зүгээр нэг сонсоод байхад хоёр юм хэлчихмээр. Нэг ерөнхий юм хэлчихье, нэг зүгээр арай тодорхой юм. Одоо ялангуяа Эрдэнэбат даргаас ингээд бодож байхад янз бүрийн хурал дээр ерөөсөө л нэг эдийн засгийн асуудал ярьсан ч одоо өнгөрснөө яриад л, эдийн засаг дээр улс төр ярихаар ч одоо ингээд нэг ийм юм яваад байх юм.

 Тэгэхээр цаашдаа бид нар чинь ухаалаг төр ярья, ер нь тэр эмоци, тэр одоо популизм гээд энд тэнд гарч байх шиг байна. Жаахан судалгаатай, үндэслэлтэй ярья, асуудлаа оруулж ирж байгаа судалгаа үндэслэл дээрээ ярья гэдэг энэ юм уруугаа орох гээд жаахан эрмэлзээд байна гэж ойлгоод байна шүү дээ.

 Тэгэхээр одоо цаашдаа бол нэг тийм аргумент, тэр үндэслэлүүдээрээ ярьдаг энэ соёл уруугаа орох тийм санал санаачилгууд гаргаж байгаа бол тэр уруугаа нэг жаахан хичээцгээвэл яасан юм бэ. Тэгээд яг ярьж байхаараа л нөгөө энэ эмоци ч ордог байх, эсвэл нөгөө давж гарах гээд байдаг ч юм гардаг байх. Эсвэл одоо эрх барьж байгаа хүмүүсийн бяр чадал ч амтагддаг л байх.

 Тэгээд ерөөсөө нэг тэгээд л дайрах юм учир зүггүй л тийм дайралт л хийх юм байна шүү дээ. Энэ одоо тэгээд энүүгээр асуудлыг шийдэж байгаа нь өөрөө аль ч талаасаа нэг зөв зүйтэй биш байхаа гэж би зүгээр удаа дараагийн юман дээр анзаарагдаад байгаа юмаа хэлье гэж ингэж бодсон юм.

 Хоёр дахь нь бол бид нар аягүй тодорхой санал хэлж байна шүү дээ. Одоо нөгөө нэг Оюу толгойн 34 хувь, 51 хувь гэдэг шиг доод хязгаарыг нь тодорхой яамдаар ингээд ерөнхий чиг үүргийн яам гээд бүр нэр заагаад, тодорхой юм оруулъя гэсэн санал хэлээд байхад энэ дотроо танай юм багтчихсан, тэр дотор ингээд багтчихсан гээд ингээд эх төгсгөлгүй юм хэлээд ингээд яриад байх юм.

 Тэгэхээр энэ чинь ойлгомжтой, тодорхой бие даасан ийм санал гараад байна шүү дээ. Тэгээд энэ саналыг нь одоо энэ зарчмаараа хураалгая. Тэр дотроо багтаж байгаагий нь бид нар ойлгож байгаа шүү дээ.

 **А.Бакей:** -За ойлгомжтой.

 **С.Батболд:** -Энийг нь хураагаад тэгээд олонх нь олонхиороо шийдээд явдаг бол тэрүүгээрээ явах нь зөв шүү дээ.

 **А.Бакей:** -За зөндөө асуусан болсон.

 **Р.Гончигдорж:** -Саяны санал дээр ганцхан асуудал асуучихъя.

 **А.Бакей:** -Та нар байна шүү дээ. За шууд санал хураалтад орлоо.

 **Р.Гончигдорж:** -Шууд санал хураалт гэхээр манайхан хүчирхийллээ гэж хэлнэ шүү дээ.

 **А.Бакей:** -Саяны за яах вэ та нар ингээд мэтгэлцээд байвал мэтгэлцээд байна шүү дээ эцэс төгсгөл байхгүй. Тэр бол ойлгомжтой. Одоо шууд санал хураалтад орно. Саяны гишүүдийн саналыг, өөрөөр хэлбэл ерөнхий чиг үүргийн яамдын сайд нарын албан тушаалыг хавсарч болноо гэж өөрчлөх гэсэн энэ заалтыг дэмжиж байгаа гишүүд гараа өргөнө үү. Сайн тоолно шүү. 14-6. Дэмжигдсэнгүй. Уг нь бол агуулж болно. Угаасаа тэмдэглэнэ.

 Тэгээд ухаалаг Засгийн газар байх юм бол ерөнхий чиг үүргийн яамдын сайдыг мэдээж л 50 дотроо аваад л явна шүү дээ. Ойлгомжтой шүү дээ тэр чинь. Та зөвшөөрөл аваад ярина шүү.

 Дараагийн санал. Мөн одоо Сүхбаатарын Батболд, Сундуйн Батболд, Миеэгомбын Энхболд, Бямбацогт нарын гишүүдийн санал байна. Хуулийн хэрэгжих хугацааг 2016 оны 7 дугаар сарын 1-нээс биш 2014 оны 7 дугаар сарын 1-нээс мөрдөж эхлэх гэсэн байна.

 **С.Бямбацогт:** -Үг байна даргаа,

 **А.Бакей:** -За Бямбацогт гишүүн.

 **С.Бямбацогт:** -Бид нар чинь бас нөгөө нэг хууль мөрдөөд байгаа шүү дээ. Сонирхлын зөрчлийн хууль гээд. Тэгээд одоо яг энэ асуудал дээр манай сайд нар маань бас санал хураалтад оролцохгүй байх ёстой байх аа. Яагаад гэвэл энэ чинь Их Хурлын гишүүн, Засгийн газрын гишүүний ажлыг давхар хаших хашихгүйгийн асуудал чинь сонирхлын зөрчилтэй. Энийг хуулийн зөвлөх маань бас тайлбарлаж өг л дөө. Зөрчигдөх үү, зөрчигдөхгүй юу бас тийм.

 **Д.Эрдэнэбат:** -Одоо ийм юман дээрээс болоод хэрэлдчих гээд байдаг зовлонтой.

 **С.Бямбацогт:** -Би аягүй зөөлөн дуугарч байна шүү дээ, хэрэлдэхгүй гээд зөөлхөөн дуугарч байна шүү уучлаарай. Тайлбарлаж өгнө үү.

 **А.Бакей:** -Тэгээд хэн тайлбарлах юм тэгээд. Тайлбар хэрэггүй байх аа. Улсын Их Хурлын гишүүн бүрэн эрхээ хэрэгжүүлж байна шүү дээ. Хэлэлцэж байгаа хууль дээр одоо саналаа дэмжих дэмжихгүйгээ.

 **Д.Лүндээжанцан:** -Энэ дээр нэг юм хэлчихье.

 **А.Бакей:** -Та зөвшөөрөл аваад ярь.

 **Д.Лүндээжанцан:** -Хэдийгээр байна шүү дээ Их Хурлын гишүүнийхээ бүрэн эрхийг хэрэгжүүл.

 **А.Бакей:** -Лүндээжанцан гишүүн та зөвшөөрөл аваагүй учраас танд зөвшөөрөл өгөхгүй. Миеэгомбын Энхболд гишүүн. Гар өргөж байж ярья.

 **М.Энхболд:** -Бямбацогт гишүүний тавьсан асуудлыг би бас шууд буруутгаж чадахгүй байна л даа. Энэ оны өмнө Улсын Их Хурлын дарга энэ нэг оюутнуудын асуудлаар санал хураахдаа Оюунхорол, Бат-Эрдэнэ нар санал хураалтад орохгүй гэсэн утгатай нэг юм хэлээд тэгээд нэг. Тэрэнтэй ер нь утга нэг байгаа юм. Тэгэхээр хууль зүйн талаасаа ямар байх ёстой юм. Тэрэнтэй адилтгаж ойлгох юм уу, ойлгохгүй юм уу.

 Энэ чинь нэг хүн хэлэхээр буруу болоод ингээд толгой сэгсрээд байдаг, нэг хүн бол хэлэхээр зөв юм шиг болоод байдаг энэ чинь би нэгдмэл нэг ойлголттой болмоор байна шүү дээ.

 **А.Бакей:** -Лүндээжанцан гишүүн.

 **Д.Лүндээжанцан:** -Би бол энэ дээр би харин ёстой орж ирье гэж бодсон байхгүй юу. Яг цагийг нь олоод ороод ирсэн байгаа юм. Тэгэхээр Их Хурал, Засгийн газрын гишүүдийн хамт байх гэдэг асуудал бол яг нэг иймэрхүү юман дээр л гарч ирээд байгаа байхгүй юу. Бакей даргаа, яагаад байна шүү дээ энийг одоо яах вэ онол, төрийн эрх мэдлийн хуваарилалтын онол энэ тэрийг нарийн юмаа ярихаа больё.

 Яг одоо Их Хурал, Засгийн газар хоёрын хяналт тогтолцоо, тэнцвэрийн алдагдал, балансын алдагдал юун дээр гараад байна вэ гэдгийг бол ганцхан том жишээ бол одоо энэ л байгаа юм. Өөрөөр хэлбэл Засгийн газрын, Их Хурлын гишүүн, Засгийн газрын гишүүн одоо хамт байх уу, үгүй юу гэдэг асуудал дээр Засгийн газрын гишүүд нь саналаа өгөх үү, өгөхгүй юу гэдэг асуудал ингээд ярихаар яах аргагүй одоо хүндийн төв Засгийн газрынхаа гишүүд талд ингээд хүндийн төв нь шилжээд байдаг учраас Их Хурал, Засгийн газар хоёрын байрны асуудал солигдсон асуудал бол яг энэ дээр тод гараад байгаа юм.

 Тэгэхээр санал өгөх өгөхгүйдээ ч биш, бидний хийх гэж байгаа өөрчлөлтийн мөн чанар бол яг энд харагдаж байгаа юмаа гэдгийг та бүхэнд хэлэхийг хүссэн юм.

 **А.Бакей:** -Манай Лүндээжанцан гишүүн онолыг нь ч сайн мэднэ, практик ч сайн мэднэ дээ.

 **Х.Тэмүүжин:** -Бакей гишүүн ээ,

 **А.Бакей:** -Тэгэхээр би одоо хэлэх гэж байна, байж байгаарай. Би нэг хуулийн заалт та нарт танилцуулъя.

 Улсын Их Хурлын чуулганы хуралдааны дэгийн тухай хуулийн 9.6-д ингэж бичсэн байна. Гишүүн шийдвэр гаргах асуудлаар өөрийн болон гэр бүлийн гишүүдийн хувьд ашиг сонирхлын зөрчилтэй гэж үзвэл санал хураалтад оролцохоос сайн дураар татгалзах бөгөөд энэ тухайгаа хуралдаан даргалагчид урьдчилан мэдэгдэнэ. Надад урьдчилан мэдэгдсэн хүн байхгүй байна.

 Ингээд ойлгомжтой асуудал байна шүү дээ. Ингээд санал хураалт явуулъя. Ингээд за яах вэ тэгээд. Одоо би дахиад унших шаардлага бий юу. Дахиад уншчихъя. Мэдэн будилж магадгүй шүү.

 Хуулийн хэрэгжих хугацааг 2014 оны 7 сарын 1-нээс мөрдөж эхлэх гэж ийм саналыг дэмжиж байгаа. Ийм саналыг дэмжиж байгаа гишүүд гараа өргөе. Дэмжиж байгаа гишүүд тоолоорой. Дэмжиж байгаа гишүүд тоол. 14-4. Дэмжигдсэнгүй. 14-5 ялгаа байхгүй.

 Дараагийн санал. Гончигдорж гишүүний гаргасан санал байна. Мөн одоо саяны хугацаатай холбоотой санал байна.

 Энэ хуулийг 2016 оны Улсын Их Хурлын ээлжит сонгуулийн дүнд байгуулагдсан Улсын Их Хурал бүрэн эрхээ хэрэгжүүлж эхэлсэн өдрөөс эхлэн дагаж мөрдөнө гэж ийм одоо зарчмын зөрүүтэй санал гаргасан байна. Тайлбар хэрэгтэй юу. Хэрэггүй биз дээ.

 Энэ саналыг дэмжиж байгаа гишүүд гар өргөе. Гишүүд анхааралтай. Энэ саналыг дэмжиж байгаа гишүүд гар өргөе. Саяны саналыг дэмжиж байгаа гишүүд. 14-8. Дэмжигдлээ. Ингээд болж байгаа билүү. Батчимэг гишүүний санал байна уу. Хураалгах шаардлага байна уу. Байхгүй биз дээ.

 Батчимэг гишүүний бас нэг санал байна. Үндсэн чиг үүргийн яамдын сайд нар Улсын Их Хурлын гишүүн байна аа гэсэн нэмэлт залгаж ийм заалт оруулъя гэж байна. 50 хувийн тийм 50 дотроо. Энэ саналыг дэмжиж байгаа гишүүд гар өргөе. Тоолоорой. 14-11. Дэмжигдлээ.

 Ингээд зарчмын зөрүүтэй санал хураалт явуулж дууслаа. Зарчмын зөрүүтэй санал дэмжигдсэн учраас дэгийн хуулийн 22.5-д заасны дагуу Улсын Их Хурлын тухай хуульд өөрчлөлт оруулах тухай хуулийг буцаах шаардлагатай болж байгаа. Буцаах саналаар санал хураалт явуулъя. Энэ саналыг. Дэгийн тухай хуулийн 22.5-д заасны дагуу Улсын Их Хурлын тухай хуульд өөрчлөлт оруулах тухай хуулийг буцаах шаардлагатай болж байгаа юм. Тэрийг нөгөө.

 **О.Тунгалаг:** -Ерөнхийлөгчөөс өргөн мэдүүлсэн хуулин дээр Улсын Их Хурлын тухай, Улсын Их Хурлын гишүүн Засгийн газрын гишүүн байж болно гэсэн заалт байгаа байхгүй юу. Тэгэхээр энэ чинь өөр хүмүүс орж байгаа учраас энэ хуулинд заавал дагалдаж өргөн буцаах нь зүйтэй гэсэн ийм.

 **А.Бакей:** -За буцаая гэсэн саналтай гишүүд гараа өргөе.

 **С.Бямбацогт:** -Даргаа Гончигоо даргын санал дээр би цөөнх шүү.

 **А.Бакей:** -14-9. Дэмжигдлээ.

 **С.Бямбацогт:** -Тийм хугацаан дээр.

 **А.Бакей:** - Одоо Монгол Улсын Засгийн газрын тухай хуульд өөрчлөлт оруулах тухай, Монгол Улсын Их Хурлын тухай хуульд өөрчлөлт оруулах тухай хуулийн төслүүдийн анхны хэлэлцүүлэг хийхийг дэмжье гэсэн саналаар санал хураалт явуулъя. Энэ саналыг дэмжиж байгаа гишүүд гар өргөе. 14-11. Буцаасан ч гэсэн энийг ярина шүү дээ очоод тийм. Дэмжигдсэн үү. 14-11. Дэмжигдлээ.

 Ингээд Байнгын хорооноос гарах санал, дүгнэлтийг Улсын Их Хурлын нэгдсэн хуралдаанд Гончигдорж гишүүнийг томилох уу. За таныг томиллоо.

 Одоо хоёр дахь асуудалдаа оръё.

 **А.Бакей:** -Хоёр дахь асуудал. Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн болон Монгол Улсын Их Хурлын чуулганы хуралдааны дэгийн тухай хуулийн зарим заалтыг хэрэгжүүлэх арга хэмжээний тухай Улсын Их Хурлын тогтоолын төслүүд байгаа.

 Эрдэнэбат, Бямбацогт нарын өргөн мэдүүлсэн хуулийн төслүүдийг нэгтгэж эцсийн хэлэлцүүлэгт. Дэмжиж байгаа юу. За ингээд би товчхон тайлбар хэлье.

 2014 оны 1 дүгээр сарын 7-ны өдрийн нэгдсэн хуралдаан дээр Байнгын хорооноос оруулсан зарчмын зөрүүтэй саналын томьёолол дэмжигдээгүй учраас одоо төслүүд бол хэвээрээ үлдсэн байгаа.

 Тэгэхдээ та бүхэнд дахин саналын томьёолол тараасан байгаа. Төсөл санаачлагчид одоо зөвлөлдөөд саналын томьёоллоо дахин тараасан байна. Эдгээр саналууд бол гишүүдийн 3-ны 2-оор дэмжигдвэл гишүүд одоо гарын хээгээр ирцээ бүрдүүлэх хэрэгтэй болж байгаа. Зөвхөн энэ хуулийн төслүүдээс ирцээ хурууны хээгээр бүртгүүлэх асуудал үлдэнэ гэсэн үг.

 За ингээд битгий үймүүлээрэй хуралдаан. Та бол өөрийнхөө саналаа өгч болно. Тэгэхдээ үймүүлэх асуудал бол дэмий шүү. Харъя гэж болохгүй шүү дээ. Харж л байгаа биз дээ. Их л арзайж байна даа. За ингээд одоо зарчмын зөрүүтэй саналын хувьд бол тайлбараа хэлэх үү. Тараагдсан байгаа тийм ээ. Санал хураалт явуулъя тэгвэл.

 Зарчмын зөрүүтэй саналын. Эхлээд нөгөө 3-ны 2-оор юу яах уу. 3-ны 2-оор санал хураалт явуулах уу. Тэр чинь ойлгомжтой шүү дээ. Тэр чинь хэвээрээ үлдэнэ. Тэгээд яах юм. Ойлгомжтой шүү дээ.

 **С.Баярцогт:** -Хэдэн дарга нар нийлж ийм тэнэг юм хийдгээ боль. Та нар татаж ав гээд.

 **Д.Эрдэнэбат:** -Саналаа хураачихъя. Саналаа өгнө биз.

 **А.Бакей:** -Одоо зарим гишүүд маань гэнэт л одоо ингээд ухаантай болчихоор хэцүү юмаа. Доромжилж байгаа хэрэг биш, чи ч гэсэн боль. За яах юм. За хоёр бүлгийн даргаас нэг нэг асуулт асууя гэнэ.

 **С.Батболд:** -Би зүгээр ингэж бодож байна л даа. Энэ ингээд бас нэлээн ярьсан юмаа. Зүгээр ажил хэрэг болох талаасаа, ер нь энийг болгоно гээд, манай бүлэг дээр бол нэлээн ярьсан. Тэгээд энэ парламентын туршлагатай манай Лүндээ дарга, тэгээд энэ гадна дотнын парламентын баахан зүйлүүдийг ярьж байгаад тэгээд энэ парламентын гишүүний эрх дархыг ярьж байгаад, тэгээд энэ зарчмуудаа ярьж байгаад. Тэгэхдээ энийг бол хийх нь зөв. Парламентын үйл ажиллагааг чанаржуулъя, ирцийг сайжруулъя гэдэгтэй бол манайх санал нэг байгаа юм.

 Ганцхан нэг асуудал шийдэхэд дараагийн энэ асуудлуудаа жаахан цогцтой маягтай харж шийдэхгүй бол дараа нь энэ маань бусад парламентын үйл ажиллагааг боловсронгуй болгох биш харин илүү будлиантуулсан ийм алхам уруу санал хураалт байна уу, үг хэлэх байна уу энэ дагалдсан олон асуудлуудаа ингээд хариуцлагажуулах асуудал бид нар энийг уялдуулж хараад, хоёр бүлэг энэ дээр зарчмын асуудал учраас хоёр бүлгийн удирдлагууд нэг зөвшилцөөд ингээд нэг ойлголцсон парламентынхаа эрх ашгийн үүднээс ийм зарчмаар оруулаад шийдчих нь зүйтэй юмаа гэсэн ийм зүйл байна.

 **А.Бакей:** -Санал юм байна тийм ээ.

 **С.Батболд:** -Тийм, тэгээд энийг хоёр бүлгийн дарга маань энийг аваад шийдээд одоо ярьчихвал их сайн байна.

 **А.Бакей:** -Тэгвэл Сүхбаатарын Батболд гишүүний саналын дагуу хоёр бүлгийн дарга маань одоо энэ асуудлыг түр хойшлуулбал яасан юм бэ. Эрдэнэбат гишүүн.

 **Д.Эрдэнэбат:** -Ганцхан юм ойлголцоё тэгвэл. Энийг хойшлуулаад байх ч хэрэг байхгүй. Нэг бол санал хураана, нэг эсвэл хуулиа татаж авна. Тэгэхээр ингэе. Хэрвээ Ардын Нам сая Батболд гишүүний ярьсан яриагаар үнэхээр энийг дараагийнхаа дэгийн хуулийн нэгдсэн юманд оруулаад, илүү сайн харж хийе, энэ удаад танай намын бүлэг энэ хуулийг, одоо яг Бямбацогт гишүүн миний хажууд сууж байна. Яг энэ ойлголтоор татъя гэвэл яг одоо зэрэг хуулиа татчихъя.

 Тэгэхгүй бол үл ойлгогдох байдалтай явах юм бол энийг дуустал нь явах ёстой. Тийм л юм байгаа. Тэгээд л ярьчихъя. Асуудал амархан шүү дээ.

 **А.Бакей:** -Бямбацогт дарга.

 **С.Бямбацогт:** -Тийм. Ер нь бүлэг дээр ярьсан л даа. Ер нь парламент бол бас өөрийнхөө нэр хүндийг бодох ёстой. Яах аргагүй Байнгын хороодын хуралдаанаар ирц бүрдэхгүй олон удаа тасарч байгаа. Их Хурлын чуулганы ирц бүрдэхгүй олон удаа тасарч байгаа. Бие биенийхээ өмнөөс карт шургуулдаг, нэг хэсэг нь гэртээ унтаж байхад, нэг хэсэг нь ирээд ажилдаа явж байдаг.

 **А.Бакей:** -Асуудал тэнд л байна шүү дээ.

 **С.Бямбацогт:** -Тийм. Нэг хэсэг нь Байнгын хорооны хуралд сууж байхад, нэг хэсэг нь гараад явчихаад миний өмнөөс кноп дарчихаад санал өгчихөөрэй гэж хэлдэг. Ийм байдлаар бид хариуцлагагүй хандаж болохгүй ээ. Энийг зайлшгүй шийдэх ёстой гэдэг үүднээс жилийн өмнө хуулийн төсөл санаачилсан, өргөн барьсан.

 Энийг зүгээр үнэхээр юу гэдэг юм. Бие биенийхээ өмнөөс кноп дараад явах гээд байгаа юм уу, бие биенийхээ өмнөөс карт шургуулаад хурлаа хийж бай, би яах вэ хувийнхаа ажлыг хийгээд гэртээ унтаж байя гэдэг байдлаар асуудалд хандах гэж байгаа бол татаж авахгүй.

 Ер нь еще хариуцлагатай болгоё, яг ийм хүчээр гэдэг юм уу, ийм одоо механизмаар биш еще илүү боловсронгуй хувилбар оруулж ирье. Иж бүрнээр нь, цогцоор нь шийдье гэж байгаа бол энийг бас ярьж болноо гэж өчигдөр манай бүлэг дээр ярилцсан. Энэ дагуугаа би бас Эрдэнэбат даргатай бас татаж аваад энийг еще боловсронгуй болговол яасан юм бэ гэсэн санал тавьсан. Үгүй ээ, хариуцлагатай байх ёстой, эцсийн эцэст бол өнөөдөр ачааны хүндийг эрх баригчид маань үүрч байгаа, үүрэх ёстой. Санаачилга авах ёстой.

 Хэрвээ парламент муухай харагдаж байгаа бол эрх баригчид маань л муухай харагдаж байгаа. Тийм болохоор энэ дээр бид бас нэлээн анхааралтай хандах ёстой. Зүгээр гэхдээ ер нь цааш цаашдаа хариуцлагатай байх, Их Хурлын гишүүн ажилдаа хийх ёстойгоор нь хийх энэ тал дээр бол энэ шаардлагаа бид бас тавьж ажилланаа.

 Тэгээд саяны Эрдэнэбат даргын хэлж байгаа саналыг хүлээж авч байна. Татаж авъя. Гэхдээ ухарч байгаа юм биш, асуудлыг еще төгс төгөлдөржүүлье, еще сайжруулъя, еще сайн механизмыг оруулж ирье гэдэг байдлаар таны саналыг хүлээж авч байна.

 **А.Бакей:** -Эрдэнэбат дарга.

 **Д.Эрдэнэбат:** -Ардын Намын дарга албан ёсоор байр сууриа илэрхийллээ гэж ингэж ойлгож байна. Тэгээд бүлгийн дарга тэгэхээр үнэхээр энэ асуудлыг дэгийн хуулиндаа цаашдаа мөрдөхөд илүү боловсронгуй болгоод оруулъя гээд тэгээд хуулийнхаа төслийг татаж авлаа гэж ойлголоо. Тийм учраас би ч гэсэн бас хуулийнхаа төслийг татаж авъя. Тэгээд цаашид энэ парламентын асуудлыг нэлээн нухацтай ярьж байгаад нэг мөсөн шийдлийг олъё гэж бодож байна. Хуулийн төслийг татлаа.

 **А.Бакей:** -За ингээд төсөл санаачлагчид бол хуулийн төслийг татаж байна. Тийм учраас энэ асуудлыг хэлэлцэх шаардлагагүй боллоо. Тэгэхдээ ер нь бол одоо Их Хурлын гишүүдийн хариуцлагын асуудлаар бид бол нэлээд тодорхой цогц шинжтэй асуудал оруулж ирэх ёстой. Бид бол энэ татсанаар бол ухарч байгаа хэрэг биш шүү гэдгийг бол гишүүд анхаарах ёстой гэдгийг энэ ташрамд хэлье.

 Ингээд гуравдугаар асуудал уруу оръё.

 **А.Бакей:** -Яахав энэ нөгөө Байнгын хороо зэрэг хуралдаад байна л даа. За гурав дахь асуудал бол шууд ардчилал, иргэдийн оролцоотойгоор дамжуулан төсвийн төвлөрлийг сааруулах үндэсний хөтөлбөр батлах тухай Улсын Их Хурлын тухай, Улсын Их Хурлын тогтоолын төсөл, Монгол Улсын Ерөнхийлөгчөөс өргөн мэдүүлсэн. Энэ асуудлын хэлэлцэх эсэхийг хэлэлцэнэ.

 **С.Бямбацогт:** -Бакей даргаа, одоо ингээд дөнгөж сая бид нар Их Хурлын гишүүдийн хариуцлагын асуудал яриад дуусаад л дараагийн асуудал ороход Байнгын хороо маань 8 гишүүнтэй хуралдаад л асуудлаа шийдэх гээд явж байна. Тийм юм байхгүй шүү дээ бас энийг зохицуулах л ёстой. Одоо ингээд асуудлаа шийдээд л явах ёстой.

 **А.Бакей:** -Санал хураах үед орж ирнээ, орж ирнэ орж ирнэ.

 **С.Бямбацогт:** -Зарчимтай байвал зарчимтай л байя тийм. Тэгээд би эсэргүүцэж байна. 8 гишүүнтэй хуралдахгүй Байнгын хороо. Ирцээ хүргэж хуралдуулъя.

 **А.Бакей:** -Ирц бүрдэж байгаа. Төслийн танилцуулгыг Ерөнхийлөгчийн зөвлөх Дашдорж танилцуулна.

 **Ц.Дашдорж:** -2012 оны 9 сард Монгол Улсын Ерөнхийлөгчөөс иргэдийн оролцоогоор дамжуулан төсвийн төвлөрлийг сааруулах бодлогын баримт бичгийг баталсан. Энэ 2022 он хүртэл хэрэгжүүлэх ийм бодлогын баримт бичиг болж байгаа. Үүнийг ойрын 3 жилд хэрэгжүүлэх ажлын төлөвлөгөө буюу үндэсний хөтөлбөрийг Ерөнхийлөгчөөс боловсруулж ингээд Улсын Их Хуралд өргөн барьсан байгаа.

 Энэ одоо Үндэсний хөтөлбөрөөр нэн ялангуяа орон нутгийн хөгжлийн сантай холбоотой ажлыг иргэдийн оролцоотой хэрэгжүүлэх, иргэдийн энэ чиглэлийн боловсролыг дэмжих, тэр чиглэлээр сургалт явуулах ийм цогц төлөвлөгөө гаргаж оруулсан байж байгаа. Тэгээд энийг та бүхнийг хэлэлцэж баталж өгнө үү гэж хүсэж байгаа юм.

 **А.Бакей:** -Ийм товчхон танилцуулж байгаа юм байна тийм ээ. Ингээд төсөл санаачлагчийн илтгэлтэй холбогдуулан асуух асуулттай гишүүд нэрээ өгье. Асуулттай гишүүд байна уу. Баярцогт гишүүн, Сүхбаатарын Батболд гишүүн, өөр энэ хоёр гишүүнээр асуултаа тасаллаа. Баярцогт гишүүн асуулт асууя.

 **С.Баярцогт:** -Би Ерөнхийлөгчийн санаачилж байгаа тогтоолын санаагий нь бол ойлгоод байна. Зүгээр хэлбэр талдаа би нэг зүйлийг ойлгохгүй байгаа юм. Илүү шууд нөгөө хэлэлцүүлгийн төсвийн хэлэлцүүлэг чинь өөрөө 4 үе шаттай хэлэлцүүлэгтэй шүү дээ. Тэгээд энэнтэй уялдуулсан маягаар шууд дэгийн тухай хуулинд ч юм уу өөрчлөлт оруулах, эсвэл Улсын Их Хурлын тогтоолоор, би бол дэг нь л чухал гэж бодоод байгаа байхгүй юу. Тэрнээс хуулин дээр бол механизмыг нь суулгачихсан. Заавал ингээд хөтөлбөр гээд тусдаа баримт бичиг гаргах шаардлага байгаа юм уу. Тэрийг нь би жаахан ойлгохгүй байгаа юм л даа.

 Шууд одоо нөгөө орон нутгийн хөгжлийн сангийн мөнгийг хуваарилахтай холбоотой асуудлыг шууд Иргэдийн төлөөлөгчдийн хурлаар хэлэлцэх үед нь журамласан журам. Одоо бол бид нар төсөв бол өөрөө 4 үе шаттай хэлэлцүүлэгдэж байгаа шүү дээ Улсын Их Хурал дээр. Яг тэрэнтэй адилхан аймгийн Иргэдийн төлөөлөгчдийн хурал дээр орон нутгийн хөгжлийн сангийн мөнгийг хэлэлцэх үеийн журмыг үлгэрчилсэн маягаар ингээд Улсын Их Хурлын тогтоолоор батлаад, аймгууд тэрийг дагаж мөрдөх ч гэдэг юм уу ийм шууд прагматик юм байвал яасан юм бэ.

 Тэгэхгүй ингээд хөтөлбөр гэдэг маань өөрөө хэрэгжүүлэх механизм нь ингээд уялдахгүй бол зүгээр хоосон цаас болчих юм биш үү, тэгж л гол нь асуух гээд байгаа юм.

 **Ц.Дашдорж:** -Тэгэхээр энэ болохоор зөвхөн өөрөө орон нутгийн хөгжлийн сан юм уу орон нутгийн төсөвтэй холбоотой асуудал биш л дээ. Илүү өргөн хүрээтэй байгаад байгаа юм. Тэгээд бид өнгөрсөн хугацаанд бас судалгаа шинжилгээ хийж үзсэн. Орон нутгийн хөгжлийн сангийн хэрэгжилт орон нутагт ер нь ямаршуу байдалтай явагдаж байгаа вэ гээд.

 Тэгэхэд нэн ялангуяа тэр иргэдийн оролцооны талын дүрэм журмуудын хэрэгжилт, тэгээд иргэд энэ өөрсдийнхөө эрхийг хэрэгжүүлэх тал дээр тусгайлсан ийм одоо хөтөлбөр хэрэгжүүлж, энэ хүрээнд оролцох байгууллагууд, манай Засгийн газрын яамд, агентлагууд, мөн төрийн бус байгууллагууд ямар чиглэлээр яаж оролцох ёстой юм, эрх үүрэг нь ямар байх юм, хэрэгжүүлэх арга хэмжээ нь хэзээ эхэлсэн байгаад хэзээ дууссан байх ёстой юм гээд ийм одоо харилцааг зохицуулсан ийм төлөвлөгөө гаргаж, энэ одоо том ажлыг иж бүрэн хэмжээгээр нь, тэгээд тодорхой төлөвлөгөөний дагуу хэрэгжүүлэх шаардлага байгаа гэсэн агуулгаар бид гаргаж тавьж байгаа юм л даа.

 **А.Бакей:** -За тодруулъя.

 **С.Баярцогт:** -Дашдорж зөвлөх өө, би бол санаагий чинь харин ойлгоод байна гэж байна шүү дээ. Тэгэхээр та энэ орж ирж байгаа хөтөлбөр чинь ийм байхгүй юу. Төвлөрлийг сааруулах чиглэлээр хийгдэж байгаа үндэсний хөтөлбөр гээд байгаа байхгүй юу. Тэгээд энэ чинь өөрөө юу гэж байна вэ гэхээр орон нутагт хуваарилагдаж байгаа эрх мэдлийг нэмэгдүүлэх тухай л асуудал байгаа шүү дээ. Төвлөрлийг сааруулна гэдгийн дор.

 Тэгэхээр төсөв бол өөрөө үе шатыг нь ингээд нарийвчлаад заачихсан хуультай шүү дээ. Төсвийн ерөнхийлөн захирагч нар эхлээд саналаа гаргаж өгнө, яамдад хуваарилна, Засгийн газар боловсруулна, төсвийн хүрээний мэдэгдлээ батална гээд ингээд процесс өөрөө бүхэл бүтэн жилийн санхүүгийн жилийн процесс байгаа шүү дээ.

 Тэгэхээр энэ процесс дотор оролцох ёстой хүмүүс нь миний бодлоор бол эсвэл төсвийн хуулинд, эсвэл Улсын Их Хурлын дэгийн хуулинд, эсвэл Засгийн газрын хуулинд ингээд яг энэ үед төрийн байгууллагууд сонирхож байгаа тийм ээ, эсвэл Засгийн газрын зарим чиг үүргийг гүйцэтгэж байгаа төрийн бус байгууллагууд бол ийм маягаар оролцож саналаа өгнө үү ч гэдэг юм уу. Ингэж хийгдвэл хөтөлбөрөөсөө илүү бүр амин чухал хэрэгжих механизмтай болчих юм биш биз дээ л гэж би энийг хэлээд байгаа юм.

 Тэгэхгүй болохоор энэ чинь та болохоор бүр төсвийн хуваарилалтан дээр гээд. Төсвийн хуваарилалтнаас давна гэж байхгүй шүү дээ. Одоо орон нутгийн эрх мэдлийг нэмэгдүүлж байгаа зүйл бол ерөөсөө татаас татан төвлөрүүлэлт, тэгээд орон нутгийн хөгжлийн сангийн хуваариар л орон нутаг уруу явж байгаа шүү дээ. Тэгэхээр энэ механизм дээр л тэр сонирхож байгаа субъектууд оролцох боломжийг нь шууд холбогдох энэ хэд хэдэн хуулиар нь хийгээд өгчихөж болоогүй юм уу л гэж асуугаад байна.

 **Ц.Дашдорж:** -Тэгэхээр энэ бол бид нэг тийм төсвийн хэлэлцэх тэр процессыг ч юм уу тэр үе шатуудыг бид нар зохицуулах гэсэн санаа огт агуулаагүй. Ерөөсөө л энэ орон нутагт иргэд асуудлаа шийдэхэд тэдэнд дэмжлэг үзүүлэх, хууль эрх зүйн орчинг нь боловсронгуй болгох, тэгээд энэ чиглэлээр ямар сургалт явуулах юм, энэ сургалт явуулах чиглэлээр ямар арга хэмжээ авах юм, энд ямар байгууллагууд оролцвол зохистой юм гэдэг ийм байдлаар ажлын төлөвлөгөө байдлаар оруулаад явж байгаа юм л даа.

 Тэгээд Улсын Их Хурлаас энэ үндэсний хөтөлбөрийг батлаад явах юм бол бид бас холбогдох хариуцах байгууллагуудтай хамтран ажиллах, энэ одоо төлөвлөгөөний дагуу авч байгаа арга хэмжээндээ хариуцлага тооцох ийм механизм бүрдэх юмаа. Тэгэхгүй бол энэ асуудал ингээд өөрөө орхигдоод, хэн ч хариуцахгүй, хэн ч энүүгээр үйл ажиллагаа явуулахгүй ингээд орхигдоод байгаа нь өөрөө цаад төсвийн тэр...орон нутгийн хөгжлийн сангийн асуудалтай холбоотой асуудал тодорхой хэмжээнд бас саад учруулаад байна гэсэн агуулгаар л оруулж ирж байна.

 Тэрнээс биш энэ одоо үндэсний хөтөлбөрийг бид ингээд төсвийн харилцаанд ч юм уу тэр хэлэлцэх үе шатанд нь ямар нэгэн өөрчлөлт оруулах тийм зорилго огт агуулаагүй.

 **А.Бакей:** -Сүхбаатарын Батболд гишүүн.

 **С.Батболд:** -Энэ асуудал одоо шууд ардчилал, иргэдийн оролцоогоор дамжуулан төсвийн төвлөрлийг сааруулах хөтөлбөр гэдэг утгаараа бол зөв сонсогдож байгаа л даа. Энийг бид бол зарчмыг нь бол дэмжиж байна. Гэхдээ нэг, хоёр гурван зүйл байна. Энэ өнгөрсөн 9, 10 сард байх орон нутагт чинь орон нутгийн иргэдийг өөрсдийг нь төсвийн хэлэлцүүлэг хийлгэе, тэгээд нэлээн ажил явагдах шиг болсон. Тэгээд нэлээн яригдсан. Яг энэ хэлэлцүүлэг ярилцлагын үр дүнг ер нь нэгтгэж үзсэн үү. Үзсэн бол ямар одоо дүгнэлт гарч байна вэ гэдгийг товчилж хэлэхгүй юу.

 Хоёрдугаарх нь зүгээр бидний хувьд бол ирж байгаа ялангуяа манайхан бол бас энэ чиглэлээр сөрөг хүчний хувьд ч тэр, хариуцлагатай парламентын үйл ажиллагааг идэвхтэй оролцооны үүднээс бид нар бол үзсэн. Ярьж манайхан бол нэлээн явсан шүү дээ бас энэ. Тэгэхэд энэ бол тийм бас чанартай хийгдэж чадсангүй ээ. Энэ хэлэлцүүлэг бол ерөнхийдөө нэг тийм хөнгөхөн маягаар хийгдлээ. Үр дүн бол нэг тийм байна аа гэсэн ийм дүгнэлт бол байж байгаа юм. Тэгээд энэ дээр ямар та бүгдийн зүгээс ямар дүгнэлттэй, ойлголттой байна вэ гэдгийг нэгдүгээрх нь.

 Хоёрдугаарх нь энэ түрүүн ерөнхийдөө өөрөө бараг хэлчих шиг боллоо доо. Гэхдээ яах вэ дахиад тодотгоход энэ одоо батлагдсан төсөв, мөн одоо үйлчилж байгаа хууль эрх зүйн хууль, төсвийн болон бусад одоо хамааралтай хууль, түүний хэрэгжилттэй зөрчилдөж байгаа юм уу, зөрчилдөх юм уу давхцах ийм зүйлүүд ер нь энэ хөтөлбөрийн хүрээнд гарах уу. Эсвэл одоо энийг хэрэгжүүлэх үүднээс санхүүгийн нэмэлт эх үүсвэр, эсвэл одоо хуулийн зохицуулалт юунууд хийх өөрчлөлтүүд дагалдаж гарах зүйлүүд хир их гарахаар байна вэ гэсэн ийм хоёр зүйл.

 **А.Бакей:** -За хариулъя.

 **Ц.Дашдорж:** -Өнгөрсөн хугацаанд энэ орон нутгийн хөгжлийн сан, тэгээд иргэдийн оролцооны энэ чиглэлээр орон нутагт ер нь ямаршуу байдлаар ажил хэрэгжээд явав гэдэгт судалгаа хийж үзсэн л дээ. Өнгөрсөн 8, 9 сард.

 Тэгэхээр энэ байдал өөрөө орон нутагт сум, дүүрэг болгонд харилцан адилгүй байгаад байгаа юм. Зарим нь болохоор ингээд иргэдийн оролцооныхоо стандарт дүрэм журмуудаа батлаад, иргэддээ мэдээлэл хүргэх тэр асуудлаа зөв сайн зохион байгуулаад, иргэдийгээ оролцуулаад ингээд явсан сайн жишээ сумдуудад ч олон байна. Зарим газар энийг бол урдын адил бас иргэдийн оролцоо байхгүйгээр шийдээд явсан тийм асуудлууд бас нэлээн гарсан л даа.

 Тэгэхээр биднийг судалгаа хийж явж байхад бол гол хэд хэдэн дүгнэлт гарсан нь юу юм бэ гэхээр энэ чиглэлээр иргэдийн, иргэдэд мэдээлэл хүргэх, тэр тогтолцоогоо бүрдүүлэх, тэгээд иргэдэд энэ чиглэлээр үйл ажиллагаа явуулахад нь дэмжлэг үзүүлэх, гарын авлага, сургалт эд нар гээд явуулах тийм зайлшгүй шаардлага гарч ирж байна гэж үзээд байгаа юм.

 Тэгэхээр бид энэ оруулж байгаа үндэсний хөтөлбөр бол үндсэндээ тийм 3 чиглэлийн арга хэмжээнд төвлөрүүлж байгаа л даа. Нэгдүгээрт нь, хууль эрх зүйн орчингоо улам бүр боловсронгуй болгоё. Одоо болохоор төсвийн тухай хуулинд үндсэндээ нэг хоёр гурван бүлэг байгаа шүү дээ. Нэг нь болохоор орон нутгийн хөгжлийн сан дээр иргэдийн оролцоотойгоор асуудлыг шийднээ, тэгээд баг, иргэдийн нийтийн хурал дээр асуудлаа эрэмбэлж ингээд оруулнаа гээд.

 Тэгэхээр энэ одоо төсвийн хуулиар заасан энэ арга хэмжээгээ тэр холбогдох тэр хууль эрх зүйн орчинг бүрдүүлсэн чиглэлээр боловсронгуй болгох зайлшгүй шаардлага гараад, бид одоо ингээд Ерөнхийлөгчийн тамгын газар дээр Засгийн газрын холбогдох байгууллагуудтай хамтраад нийтийн зар мэдээний тухай хууль, шилэн дансны тухай хууль энэ тэр гээд хуулийн төслүүдийг нь бэлтгүүлээд энэ мэдээлэл хүргэх тэр нөхцөл боломжийг нь хуулийн хүрээнд үзэмжээр биш хуулийн хүрээнд шийдэх ийм арга хэмжээг аваад явж байгаа.

 Нөгөө нэг анхаарал татсан асуудал нь ингээд сургалтын иж бүрэн тийм хөтөлбөр хэрэгжүүлье. Иргэдэд мэдээлэл хүргэх тийм ээ. Энэ чинь одоо ингээд гарын авлага материал тараахаасаа гадна сонин сэтгүүл, телевизээр энэ чиглэлийн сургалтыг явуулж, иргэдэд эрх дархыг нь ойлгуулах, ингэж асуудлыг шийдвэл ийм боломж нээгдэж байна, одоо ингээд иргэд өөрсдөө оролцоод ингээд шийдээд явах тохиолдолд төсвийн хөрөнгө оруулалт, орон нутгийн хөгжлийн хөрөнгө оруулалт өөрөө үр ашигтай, хамгийн зөв зүйлээр зарцуулагдах тийм боломж бүрдэх юмаа гэдэг ийм байдлаар хоёр дахь асуудлаа бид авч үзээд.

 Гурав дахь асуудлаа болохоор ер нь зохион байгуулалтын хувьд, тэгээд иргэдтэй тэр эрхээ хэрэгжүүлэхэд нь төр, засгийн газрын байгууллагуудаас ямар дэмжлэг үзүүлэх юм, яаж хамтарч ажиллах ёстой юм гэсэн ийм 3 үндсэн асуудлыг бид фокус болгоод, тэгээд бүх асуудлаа удирдамж 33 арга хэмжээ байгаа. 33 арга хэмжээ болгоныгоо хариуцах байгууллага, эзэнтэй болгоод ингээд үзье гэсэн тийм байдлаар явж байгаа.

 **А.Бакей:** -Ингээд асуулт хариулт дууслаа. Санал хэлэх гишүүд байна уу. Үг хэлэх гишүүд. Батчимэг гишүүн, Баярцогт гишүүн, Бурмаа гишүүн, өөр за ингээд энэ 3 гишүүнээр. Гончигдорж гишүүн. Батчимэг гишүүн.

 **М.Батчимэг:** -Энэ хөтөлбөрийн төслийг хэлэлцүүлэхийг, Улсын Их Хурлаар хэлэлцүүлж батлуулахыг би хувьдаа дэмжиж байна аа. Монгол Улсад шууд ардчилал, иргэний оролцоог хөгжүүлэх асуудал яригдсаар тэр тусмаа одоо иргэдийн оролцоотой төсвийн төлөвлөлтийн төсвийн шинэ хууль хэрэгжиж эхлээд дөнгөж жил гаруйхан болж байна.

 Тэгэхээр түрүүн Батболд гишүүн бас хэлсэн. Мэдээж амьдрал дээр бол орон нутагт маш их бэрхшээл тохиолдож байгаа. Иргэд үнэхээр ойлгохгүй байна. Төсвийн ийм хуультай болсон гэдгийг мэдэхгүй байна. Бид нар төсвийн төлөвлөлтөнд оролцох эрхтэй болсон гэдгээ иргэд сайн мэдэхгүй байна. Оролцож байгаа иргэд нь яаж санал өгөхөө, зохион байгуулж байгаа баг, хорооны дарга нар яг энэ хурлаа яаж зар мэдээгээ яаж хүргэж, хүмүүсээ гүйцэд хамруулах вэ, яаж оновчтой санал авч хөрөнгө оруулалтын энэ төсвөө яаж оновчтой зарцуулах вэ гэдэг дээр бас арга барил дутагдаж байна гэж ингээд шинэ ажил эхэлж байгаа болохоор бас нэлээд хүндрэл бэрхшээлүүд байгаа.

 Тэгэхдээ бид нар хүндрэл бэрхшээл байна гэдгийн зөв хандлага, зөв ажлыг орхичихож болохгүй. Эхлүүлсэн ажлаа үргэлжлүүлэхийн тулд ийм хөтөлбөр баталж, цаашдаа хэрэгжүүлэх эсэх ажлыг эзэнжүүлж хүмүүст хүргэх нь бол маш чухал аа гэж үзэж байгаа юмаа. Тийм учраас энийг дэмжиж байна.

 Ер нь энэ хөтөлбөрийг, хэрэгжилтийг үнэхээр эзэнжүүлж, араас нь хөөцөлдөж ажиллахгүй бол бид нар 1990-ээд оны дундуур бас энэ төсвийн төвлөрлийг сааруулах оролдлого маань орон нутгийн авилга, төсвийн үргүй зарцуулалт газар авсантай холбоотойгоор буцаад төвлөрсөн төсөв уруугаа шилжих, төсвийн тогтолцоо уруу шилжих ийм ухралт гарч байсан. Тэгэхээр одоо бол энэ ухралтыг давтахгүйн тулд үнэхээр энэ хөтөлбөрийг бол баталж хэрэгжүүлэх нь зүйтэй.

 Тэгэхдээ зүгээр хөтөлбөр бол хэлэлцүүлгийнхээ явцад бас Засгийн газраас санал авсан харагдаж байна. Их Хурал дээр бас зарим ойлголтуудыг тодруулж, сайн ярилцаж батлах байх аа гэж бодож байна. Ингээд дэмжиж байгаагаа хэлчихье.

 **А.Бакей:** -Баярлалаа. Баярцогт гишүүн.

 **С.Баярцогт:** -Би ерөнхий санаагий нь бол дэмжиж байгаа юм. Тэгэхдээ хэлэлцүүлэг хийхийн тулд би бол Төсвийн байнгын хороогоор хэлэлцэх нь зүйтэй гэж бодож байна. Яагаад гэвэл хэд хэдэн ийм сонин юм орж ирээд байгаа юм. Санаанууд нь бүгдээрээ зөв санаатай. Тэгэхдээ одоо хороо хөгжүүлэх сан байгуулна гээд энэ заалт байгаа юм. Омбудсмен гээд цоо шинэ институт байгаа юм. Тэгээд энэ омбудсмены институтийг ер нь бид нар оруулаад, яг хаанаа хэрэглэх юм, яаж хэрэглэх юм энэ тэр гээд энэ чинь бол огт хуульчлагдаагүй тийм цоо шинэ институт.

 Тэгээд одоо бид нар чинь энд одоо ингээд шүүх ч юм шиг, нэг арбитр ч юм шиг ер нь омбудсмен тогтолцоотой газрууд монголд яг оруулж ирээд хэрэглэх юм бол яаж шийдэгдэх юм гээд ингээд ийм олон юмнууд байгаад байгаа байхгүй юу. Тэгээд тэр тал нь бол Төрийн байгуулалтын байнгын хороо бол нөгөө Үндсэн хуулийн институт талаас нь ийм юмтай явах уу, явахгүй гэдэг юмаа бас нэг талдаа гаргах хэрэгтэй.

 Одоо бид нар ингээд Хууль зүйн байнгын хороо яг энэ хажуу талд одоо хэлэлцэж байна шүү дээ. Прокурор дээр байгаа мөрдөн шалгах ажиллагаа ерөөсөө байхгүй болгоноо. Өөрөөр хэлбэл гүйцэтгэх эрх мэдлээс гадуур мөрдөн шалгах ажиллагаа явуулдаг юмнуудыг байхгүй болгох чиглэл уруу явж байна шүү дээ. Тэгээд ийм том бүтцийн өөрчлөлт хийж байгаа нөхцөл дээр орж ирж байгаа ингээд санаануудаа бол бид нар харах ёстой. Тэгээд ийм юм байгаа учраас би зүгээр нэлээн өргөн хэлэлцүүлэг хэлэлцэж байгаад ингээд хэлэлцэх эсэхийг нь шийдье.

 Тэгэхгүй ингээд манай Байнгын хороогоор шууд орж ирээд хэлэлцэх эсэхийг нь дэмжээд гарчихдаг. Төрийн байгуулалтын байнгын хороо омбудсмены системийг ингээд дэмжээд явчих юм бол цаашаа бид нар үндсэн хуулиндаа, бусад органик хуулиндаа яаж суулгаад явах юм бэ гэдгийг хармаар байгаа байхгүй юу. Тэгэхээр санаа нь бол зөв, тэгэхдээ хэрэгжүүлэх механизм дотроо ийм цоо шинэ юмнууд орж ирээд байгаа учраас эргэж ярилцах хэрэгтэй гэж бодож байна.

 Тийм учраас би ингээд Дашдорж зөвлөхөөс асуугаад байгаа юм тэр байхгүй юу. Та ингээд Төсвийн тухай хуулийг хийж байхад бид нар зөндөө ярьсан шүү дээ. Яаж ингэж төсвийн эрх мэдлийг ингэж орон нутаг уруу шилжүүлэх вэ, механизм нь юу байна, бодитойгоор гэж байгаад, тэгээд орон нутгийн хөгжлийн сангийн анх гаргаж ирсэн шүү дээ. Тэгээд механизм гээд механизмынх нь хуваарилалт дээр бас Ерөнхийлөгчийн зүгээс санал оруулж ирснийг эргээд татчихсан хэлэлцүүлгийн явцад.

 Уг нь тэр санал бол сайн санал байсан байхгүй юу. Хөдөлгөдөг санал сууриуд нь. Гэх мэтчилэнгийн юмнаасаа ингээд байгаад байгаа учраас би бол энийг нэлээн тийм нухацтай яриад, ажилладаг тийм хөтөлбөр болговол яасан юм бэ гэсэн ийм л санал хэлэх гээд байгаа юм.

 Тийм учраас манай Байнгын хороо бол өнөөдөр хэлэлцэх эсэхийг нь шийдэж болохгүй ээ. Төсвөөр ядаж хэлэлцүүлээд, төсвөөс нэг дүгнэлт гаргуулсан нь дээр гэж би хувьдаа бодоод байгаа юм. Эцэслэх юм уу тэнд эцэслэх юм уу.

 **А.Бакей:** -Энэ би уг нь бол Даваасүрэн даргатай бас энийг харуулаад танай асуудал биш үү гэж ярьсан л даа. Тэгээд гол нь иргэдийн оролцоог хангах тал дээр бол яах аргагүй Төрийн байгуулалтын байнгын хорооны асуудал байна аа. Анхны хэлэлцүүлгийн шатанд бид бол дүгнэлтээ гаргаж өгч болноо л гэсэн ийм зүйл ярьсан л даа. Бурмаа гишүүн.

 **Р.Бурмаа:** -Энд Засгийн газрын тайлбар дээр ч байна л даа. Сая Баярцогт гишүүн ч асуусан. Энэ нийслэлийн хороо бүрд энэ хороо хөгжүүлэх сан байгуулна гэчихсэн байна л даа. Тэгэхээр энэ дээр Төсвийн тухай хуулин дээр болохоор зөвхөн орон нутгийн хөгжлийн сан байна аа гээд байдаг. Тэгэхээр энэ дээр хороо хөгжүүлэх сан гэж байгуулаад, тэр сан нь өөрөө хөрөнгөтэй байх бололтой юм. Тэгээд хороодын иргэдийн хамтын шийдвэрээр сангийн хөрөнгийг зарцуулна, тогтолцоог бүрдүүлнэ гээд.

 Тэгээд орон нутгийн хөгжлийн сангаа дотор нь хороо хөгжүүлэх сан болгож хуваах гэж байгаа юм уу, яах гэж байгаа юм бол. Энийг асуумаар байна.

 Тэр нөгөө аймаг, нийслэл, сум, дүүрэг, баг хороонд нийтийн өмгөөлөл гэж шууд ардчилал иргэдийн оролцооны эрх зарагчийн институт бий болгоно гэж байгаа. Тэгээд энийг ямар утга агуулгаар оруулсан юм бол. Энийг тайлбарлаж өгнө үү гээд.

 Тэгээд бас Засгийн газрын Хэрэг эрхлэх газар болон орон нутгийн иргэдийн төлөөлөгчдийн хурлуудын дэргэд иргэдийн оролцоо ба шууд ардчиллыг дэмжих ажлыг хариуцсан нэгж бүтэц зохион байгуулж ажиллуулна гээд. Тэгээд иргэний танхимыг иргэдийн оролцооны төв болгоно гээд ингээд нэлээн ийм байгууллагын бүтцийн юмнууд яваад байна л даа. Тэгэхээр яг энэнтэй холбоотой бас үнэхээр санхүүжилт, төсөв, тийм юу шаардагдах уу. Энэ ойрын 3 жилд хийгдэх ёстой гээд байдаг. Тэгээд энэ дээр нэг дэлгэрэнгүй тайлбар хэлнэ үү.

 **А.Бакей:** -Уг нь бол асуулт хариулт дууссан байсан. Тэгэхдээ Бурмаа гишүүн сая.

 **Р.Бурмаа:** -Дээрээс нь бас энэ шууд ардчилал, иргэдийн оролцооны сар тутмын сонин сэтгүүл гаргана, нийтэд түгээнэ гээд байх юм. Хэн энийг хариуцаж хийх юм зүгээр. Эзэнгүй энд байна л даа.

 **А.Бакей:** -Тэгэхээр асуулт хариултын цаг дууссан. Тэгэхдээ сая гаднаас орж ирсэн учраас юу ч гэсэн хариулт өгчихье.

 **Ц.Дашдорж:** -Ер нь баг, хороодод орон нутгийн хөгжлийн сангийн үйл ажиллагаа явуулах асуудал уулаасаа аймаг, орон нутагт хэрэгжээд явчихсан байгаа л даа. Одоо жишээ нь Ховд аймгийн Жаргалант сум бол сумандаа хуваарилагдаж ирсэн 730 орчим сая төгрөгийг 12 багтаа хүн амынх нь тоогоор хуваагаад, багууд дээрээ шийдсэн шийдлийг иргэдийн Төлөөлөгчдийн хурлаараа шууд батлаад ингээд хэрэгжүүлээд яваад их амжилтанд хүрсэн байна.

 **Р.Бурмаа:** -Орон нутгийн хөгжлийн сангаа хуваачихсан юм уу тийм ээ.

 **Ц.Дашдорж:** -Тийм, хуваагаад өгчихсөн юм. Тэгээд Улаанбаатар хотын Хан-Уул дүүрэгт гэхэд чинь 17, 18 хороондоо бас хүн амаар нь хуваагаад, зарим хороонд нь цөөн хүнтэй хороонд нь 40, 50 сая төгрөг, олон хүнтэйд нь 150, 160 сая төгрөг хуваарилагдаад, тэгээд хороон дээрээ шийдсэн шийдлийг бас нөгөө дүүргийнх нь иргэдийн Төлөөлөгчдийн хурал нь шууд ямар нэгэн өөрчлөлт байхгүйгээр ингээд батлаад, та нарын шийдсэн асуудал ингээд батлаад явчихсан тийм тогтолцоо яваад байгаа юм.

 Тэгэхээр бидний санаа юу вэ гэхээр нэгэнт ингээд хэрэгжээд амьдрал дээр явж байгаа юун дээр бид бас ингээд тодорхой хэмжээнд дэмжлэг үзүүлээд, хууль эрх зүйн орчин, тэгээд тэр төсвийн тэр хуваарилалтанд нь ийм одоо боломж байгаа шүү гэдгийг нь бас зохицуулаад явсан нь зүйтэй юм уу гэж үзээд байгаа байхгүй юу.

 Тэгээд энүүгээр бол төсвийн тухай хуулинд өөрчлөлт оруулах ч юм уу, эсвэл хороо багийг бие даасан төсөвтэй болгох асуудал огт биш, одоо жишээ нь баг, хороодын Засаг дарга нар гэхэд чинь л цалин аваад явдаг шүү дээ. Тэгтэл чинь бид та нар бие даасан төсөв байхгүй ээ, энэ цалин авч болохгүй л гэдэгтэй адилхан л тийм байдал яриа гарч байна л даа. Энэ дотор тусгагдсан арга хэмжээнүүдийг мэдээж бид нар ингээд өнгөрсөн 2 жил, 3 жилийн хугацаанд маш олон удаа иргэний танхимуудаар хэлэлцүүлээд, санал аваад явсан.

 Тэгээд омбудсмен гэдгийг ямар байдлаар томьёолохыг би сайн хэлж мэдэхгүй. Тэгэхдээ бид нар ямар агуулгаар оруулж ирсэн бэ гэхээр одоо сумдууд дээр, дүүргүүд дээр тийм үү ингээд иргэд нь оролцоноо гээд явахаар удирдлагууд нь буруу хараад суучихдаг. Тэгээд нөгөө иргэд нь хаашаагаа харж хандахаа мэдэхгүй байна аа гэсэн тийм санал гомдол их гараад байдаг байхгүй юу.

 Тэгэхээр омбудсмен гэж нэрлэнэ үү, юу гэж нэрлэнэ үү хамаа алга. Ямар ч байсан тэр тухайн баг хороо, сум дүүргүүд дээр иргэдийн энэ тавьж байгаа асуудлыг бас нэг барьж явдаг тийм хүмүүс ч юм уу тийм одоо олон нийтийн байна уу тийм байгууллага байгаад хаашаа хандахыгаа мэдээд ингээд хүмүүс хамтраад ингээд явдаг ийм тогтолцоо бас байх нь зүйтэй юм болов уу. Тэгэхгүй иргэд тухайн орон нутгийн удирдлага хоёрыг хооронд нь холбосон тийм зохион байгуулалтын хэлбэр байхгүй байна аа гэсэн агуулгаар л оруулж ирж байгаа юм.

 Улс төрийн ямар нэг шийдэл гарахгүй. Зөвхөн орон нутгийн хөгжлийн сандаа иргэдээ яаж оролцуулах ёстой юм бэ гэдэг тэр асуудлаар л энэ юуг явж байх ёстой гэсэн тийм агуулгаар.

 **А.Бакей:** -Гончигдорж гишүүн саналаа хэлье.

 **Р.Гончигдорж:** -Баярлалаа. Ерөнхийлөгчөөс санаачлаад явж байгаа энэ олон нийтийн оролцоо шууд ардчиллыг Монголд хэрэгжүүлэх төлөөллийн ардчиллаа бол шууд ардчиллын элементүүдээр баяжуулах гэсэн нөгөө л төрийн бүх эрх мэдэл ард түмэнд хадгалагдана, тэр эрх мэдлээ шууд оролцох болон төлөөлүүлсэн байгууллагаар дамжуулан хэрэгжүүлнээ гэдэг агуулгыг шууд оролцсон гэдэг тэр агуулгыг нь бол илүү баяжуулах, ялангуяа төрийн гэдгээсээ илүү орон нутгийн засаглалдаа, өөрийн засаглалдаа бол нутгийн өөрөө удирдах ёсны нэг салшгүй бүрэлдэхүүн хэсэг, түүнийг хэрэгжүүлэх механизмынх нь хувьд бол олон нийтийн оролцоог хангах замаар хийе гэсэн ийм нэг агуулга бол тууштай явж байгаа. Тодорхой хэмжээнд туршилтууд хийгдэж байгаа, тодорхой хэмжээнд бол алхмууд хийгдэж байгаа л даа.

 Тэрийгээ өнөөдөр 2015 он хүртэл тодорхой арга хэмжээгээр яаж баяжуулж хэрэгжүүлж, тодорхой үр дүнгүүдэд хүрэх юм бэ гэдэг ийм зорилгын үүднээс энэ төслийг бол боловсруулсан байгаа юм. Зүгээр магадгүй гарчиг юунууд нь жаахан өөр байдал уруу хэт төвлөрүүлж ойлгоод байж магадгүй. Шууд ардчилал, иргэний оролцоогоор дамжуулан төсвийн төвлөрлийг сааруулах үндэсний хэлбэр гэж.

 Төсвийн төвлөрлийг сааруулах гэдэг нь бол илүү энэ дээрээ нэг их тодотгогдоод хэрэггүй байж магадгүй. Тэр нь өөрөө төсвийн хуультай холбогдоод байгаа ч юм шиг, төсвийг захиран зарцуулагчдыг өөрчлөх гээд байгаа ч юм шиг, захиран зарцуулалт жижгэрүүлж авч үзэх гээд байгаа юм шиг нэгжийнх нь хувьд ийм ойлголт төрүүлж магадгүй.

 Энэ товчхондоо бол шууд ардчилал, иргэний оролцоогоор шийдвэр гаргах түвшинд иргэдийн оролцоог нэмэгдүүлэн хангах талаарх үндэсний хөтөлбөр л гэсэн үг л дээ ер нь бол. Тэгээд л ойлгочих нь зүйтэй юм. Түүний нэг элемент нь бол төсвийн тухай асуудал. Төсвийн зарцуулалт хуваарилалтан дээр иргэдийн оролцоог хангах, төсвийн зарцуулалтан дээр энэ хяналтан дээр иргэдийн оролцоог хангах гэсэн ийм агуулгууд бол энэ цаашаа үргэлжилж байна. Энэ агуулгаар энийг дэмжээд, энийг хэлэлцэх нь зүйтэй, засгийн газраас тодорхой саналууд өгөгдсөн байна.

 Тэр өгсөн саналуудыг нь харгалзаад ингээд манай Төрийн байгуулалтын байнгын хороо бол энийг аваад явах бүрэн боломжтой юмаа гэж ингэж л бодож байгаа. Ер нь хэлэлцэх нь зүйтэй, эхний хэлэлцүүлгийг бол хийхээр Улсын Их Хурлын чуулганы хуралдаанд оруулах нь зүйтэй гэсэн ийм бодолтой байна.

 Тийм учраас цаашаагаа бол энэ агуулгынхаа нэг хэсгийг нь явцууруулаад, төсвийн төвлөрлийг сааруулах гэж хэлсэн нь бол хэт төсөвтэй холбоотой юм шиг ойлгуулаад байна. Энэ бол биш. Тэр бол зөвхөн нэг элемент нь. Ардчиллаа шууд ардчилал ба шийдвэр гаргах төвшин дэх иргэдийн оролцоог нэмэгдүүлэх, төгөлдөржүүлэх үндэсний хөтөлбөрөө л гэж ингэсэн агуулгаар нь ойлгоцгооё л гэж бодож байна. Баярлалаа.

 **А.Бакей:** -Баярлалаа. Гишүүд хэлэлцэж байгаа асуудлаар саналаа илэрхийллээ. Одоо танхимд 9 гишүүн байна. Дэмжиж байгаа Тэмүүжин гишүүн, Батзандан гишүүн саналаа хэлчихээд гарсан. Дэмбэрэл гишүүн одоо ирж явна гэж байна. Тэгэхээр ямар ч байсан ирц байгаа юм байна шүү.

 Ингээд санал хураалгах томьёоллоо танилцуулъя.

 Шууд ардчилал, иргэдийн оролцоотойгоор дамжуулан төсвийн төвлөрлийг сааруулах үндэсний хөтөлбөр батлах тухай Улсын Их Хурлын тогтоолын төслийг хэлэлцэхийг дэмжье гэсэн саналаар санал хураалт явуулна. Энэ саналыг дэмжиж байгаа гишүүд гараа өргөнө үү. Тэмүүжин, Батзандан хоёрыг оруулж тооцно. Оруулна оруулна. Дүгнэлтэндээ бичнэ. 14-11. Энэ санал дэмжигдлээ.

 Байнгын хорооноос гарах санал, дүгнэлтийг нэгдсэн чуулганд Батчимэг гишүүн танилцуулах уу. За Батчимэг гишүүнийг томилъё.

 Ингээд Байнгын хорооны өнөөдрийн хуралдаан өндөрлөлөө. Эрхэм гишүүдэд баярлалаа.

 Соронзон хальснаас буулгасан

 Протоколын албаны шинжээч Д.Энэбиш